Yehowa Ðasefowo - Wikipedia\nEnye Yehowa Ðasefowo ƒe didi be nàdze si yewo nyuie wu. Ðewohĩ wonye wò aƒelikawo kple dɔwɔhatiwo alo èdoa go wo le gbesiagbedɔwɔna bubuwo me. Ðewohĩ èkpɔa wo le ablɔwo dzi wonɔa woƒe magazinewo nam amesiwo va yina. Alo ɖewohĩ èƒo nu kpli wo kpuie le wò ʋɔtru nu kpɔ.\nLe nyateƒe me la, Yehowa Ðasefowo tsɔ ɖe le wò kple wò nyonyo me. Wodi be yewoadze xɔ̃ wò ahagblɔ nya geɖe na wò tso wo ɖokui, woƒe dzixɔsewo, woƒe habɔbɔa, kple nusi nye woƒe susu le amewo kple xexe si me mí katã míele ŋu. Esia tae wota agbalẽ gbadza sia na wò ɖo.\nYehowa Ðasefowo le abe ame bubu ɖesiaɖe ene le go geɖe me. Kuxiwo nɔa woawo hã ŋu—le ganya, ŋutilã me, kple seselelãme gome. Wowɔa vodada ɣeaɖewoɣi, elabena womede blibo o, wometso gbɔgbɔ me, alo nye vovodadamanɔŋutɔwo o. Gake wodzea agbagba be yewoasrɔ̃ nu tso yewoƒe nuteƒekpɔkpɔwo me eye wosrɔ̃a Biblia vevie tsɔ wɔa ɖɔɖɔɖo siwo hiã. Woɖe adzɔgbe na Mawu be yewoawɔ eƒe lɔlɔ̃nu, eye wotsɔa wo ɖokui nana be yewoawɔ adzɔgbeɖeɖe sia dzi. Wodia Mawu ƒe Nya kple eƒe gbɔgbɔ kɔkɔe ƒe mɔfiafia le woƒe dɔwɔnawo katã me.\n1 Woɖe adzɔgbe na Mawu be yewoawɔ eƒe lɔlɔ̃nu\n2 Woxɔe se be Biblia nye Mawu ƒe Nya\n3 Woɖe ŋkɔ\n4 Mawu ŋutɔ ƒe ŋkɔ le blema Hebrigbe me\n5 Ŋkɔa do ƒome kple ʋɔnudrɔ̃ƒe nudzɔdzɔ\n6 Ðasefo siwo ade 8,683,117 le dukɔ 240 kple edzivɔ me\nWoɖe adzɔgbe na Mawu be yewoawɔ eƒe lɔlɔ̃nu[trɔ asi le eŋu | trɔ asi le etsoƒe ŋu]\nWobunɛ nu vevii be yewoatu yewoƒe dzixɔsewo ɖe Biblia dzi ke menye ɖe amegbetɔ ƒe nukpɔsusu alo hakplɔɖoɖo dzrowo ko dzi o. Wosena le wo ɖokui me abe apostolo Paulo ene esime gbɔgbɔ ʋãe wògblɔ be: “Mawu nye nyateƒetɔ, ke amesiame aʋatsokalae.” (Romatɔwo 3:4, Eʋegbe Biblia*) Le nufiafia siwo wogblɔ be enye Biblia me nyateƒe gome la, Ðasefowo léa nusi Beroiatɔwo wɔ esime apostolo Paulo ɖe gbeƒã na wo la me ɖe asi sesĩe: “Woxɔ nya la kple dzi faa, eye wole ŋɔŋlɔawo me dzrom gbesiagbe be, nusiawo le eme hã.” (Dɔwɔwɔwo 17:11) Yehowa Ðasefowo xɔe se be ele be woatsɔ Ŋɔŋlɔ siwo tso gbɔgbɔ me la ado mawusubɔsubɔ me nufiafiawo katã kpɔ alea, eɖanye woa ŋutɔwo ƒe nufiafia loo alo ame bubu tɔ o. Wokpe wò—wole dzi dem ƒo na wò—be nàwɔ esia le dzeɖoɖo kpli wo me.\nWoxɔe se be Biblia nye Mawu ƒe Nya[trɔ asi le eŋu | trɔ asi le etsoƒe ŋu]\nMíate ŋu akpɔe le esia me be Yehowa Ðasefowo xɔ Biblia dzi se be enye Mawu ƒe Nya. Wobua eƒe agbalẽ 66-awo be wotso gbɔgbɔ me eye wo me nudzɔdzɔwo nye blemaŋutinya ŋutɔŋutɔwo. Woyɔa Nubabla Yeye si ame geɖe nya la be Kristotɔwo ƒe Hela Ŋɔŋlɔawo, eye woyɔa Nubabla Xoxoa be Hebri Ŋɔŋlɔawo. Wozãa evea, Hela kple Hebri Ŋɔŋlɔawo siaa, eye wobua wo me nyaawo ɖe alesi wogblɔ woe nu pɛpɛpɛ negbe teƒe siwo nyagbɔgblɔa alo nɔnɔme si me wogblɔe le na wòdze ƒã be wonye kpɔɖeŋunyagbɔgblɔ alo tsi tre ɖi na nu bubu aɖe ko. Wose egɔme be Biblia me nyagblɔɖi geɖe va eme, bubuwo le eme vam, eye bubuwo agava eme le etsɔme.\nWoɖe ŋkɔ[trɔ asi le eŋu | trɔ asi le etsoƒe ŋu]\nYehowa Ðasefowoa? Ẽ, nenemae woyɔa wo ɖokuii. Enye nɔnɔmefiaŋkɔ si fia be woɖia ɖase le Yehowa, eƒe Mawunyenye, kple eƒe tameɖoɖowo ŋu. “Mawu,” “Aƒetɔ,” kple “Wɔla”—siwo le abe “Dukplɔla,” “Fia,” kple “Aʋafia” ene—nye dzesideŋkɔwo eye woate ŋu azã wo na ame vovovo geɖe. Gake “Yehowa” ya nye ŋkɔ tɔxɛ eye Mawu ŋusẽkatãtɔ kple xexeme Wɔla lae wozãnɛ na. Woɖe esia fia le Psalmo 83:19 be: “Ne woadze sii be, ŋkɔwòe nye YEHOWA, eye wò ɖeɖe koe ɖo kpo ɖe anyigba blibo la dzi!”\nMawu ŋutɔ ƒe ŋkɔ le blema Hebrigbe me[trɔ asi le eŋu | trɔ asi le etsoƒe ŋu]\nŊkɔ Yehowa (alo Yahweh, abe alesi Roma Katoliko ƒe Jerusalem Bible kple agbalẽnyala aɖewo yɔnɛ ene la) dze zi gbɔ zi 7,000 le Hebri Ŋɔŋlɔawo me. Womedee Biblia akpa gãtɔ me alea o, ke boŋ wotsɔ “Mawu” alo “Aƒetɔ” ɖo eteƒe. Gake le Biblia siawo me gɔ̃ hã la, woate ŋu akpɔ afisi wozã Yehowa le le Hebrigbe me kpukpuiawo me elabena ŋɔŋlɔdzesigãwo ƒe lolotɔwo kple suetɔwoe wotsɔ ŋlɔa nya siwo wotsɔ ɖo ŋkɔa teƒee, si nye: MAWU kple AƑETƆ. Egbegbe gɔmeɖeɖe geɖe zã ŋkɔ Yehowa alo Yahweh. Eyata Yesaya 42:8 xlẽ le Eʋegbe Biblia me be, “Nyee nye Yehowa, ŋkɔnyee.”\nŊkɔa do ƒome kple ʋɔnudrɔ̃ƒe nudzɔdzɔ[trɔ asi le eŋu | trɔ asi le etsoƒe ŋu]\nŊɔŋlɔawo me nya si me Yehowa Ðasefowo ɖe woƒe ŋkɔ tsoe la le Yesaya ta 43 lia. Le afima la, woɖɔ xexeame ƒe nɔnɔme abe nusi le edzi yim le ʋɔnudrɔ̃ƒe ene: Wogblɔ na dukɔwo ƒe mawuwo be woakplɔ woƒe ɖasefowo vɛ ne woava ɖo kpe edzi ne woƒe nya dzɔ alo be woase ɖasefo siwo le Yehowa ƒe akpa dzi ƒe nya ale be woalɔ̃ ɖe nyateƒea dzi. Afimae Yehowa gblɔ na eƒe amewo le be: “Miawoe nye nye ɖasefowo kple nye dɔla, si metia, ne mianyae, miaxɔ dzinye ase, eye miadze sii be, nyee. Womewɔ mawu aɖeke do ŋgɔ nam o, eye ɖeke mado megbe nam o. Nyee nye Yehowa, eye xɔnametɔ aɖeke meli kpe ɖe ŋunye o.”—Yesaya 43:10, 11.\nÐasefowo nɔ Yehowa Mawu si le anyigba dzi ƒe akpe geɖe hafi wova dzi Yesu. Esi Hebritɔwo ta 11 yɔ xɔsetɔ siawo dometɔ aɖewo ƒe ŋkɔ vɔ la, Hebritɔwo 12:1 gblɔ be: “Eyata míawo hã, esi ɖaseɖilawo ƒe alilikpo gã ŋutɔ ƒo xlã mí la, mina míaɖe nu kpekpe sia nu kpekpe kple nuvɔ̃, si ɖea to ɖe mí la ɖa, eye mina míatsɔ dzidodo anɔ dudimekeke, si woɖo na mí la dzi.” Yesu gblɔ le Pontio Pilato ŋkume be: “Esia ta wodzim ɖo, eye esia ta meva xexeame ɖo, bena maɖi ɖase na nyateƒe la.” Woyɔe be “ɖaseɖila nuteƒewɔla kple nyateƒetɔ.” (Yohanes 18:37; Nyaɖeɖefia 3:14) Yesu gblɔ na eƒe nusrɔ̃lawo be: “Miaxɔ [gbɔgbɔ] kɔkɔe, si le mia dzi va ge la, ƒe ŋusẽ, eye mianye nye ɖaseɖilawo le Yerusalem kple Yudea katã kple Samaria, eye vaseɖe anyigba ƒe seƒe ke.”—Dɔwɔwɔwo 1:8.\nÐasefo siwo ade 8,683,117 le dukɔ 240 kple edzivɔ me[trɔ asi le eŋu | trɔ asi le etsoƒe ŋu]\nEyata amesiwo ade 8,683,117 siwo le Yehowa ƒe Fiaɖuƒe si le Kristo Yesu si me ŋuti nyanyuia gblɔm le dukɔ siwo ade 240 me la kpɔe be esɔ be yewoayɔ yewo ɖokui be Yehowa Ðasefowo (2019).\nWoɖee tso "https://ee.wikipedia.org/w/index.php?title=Yehowa_Ðasefowo&oldid=49313"\nWotrɔ axa sia susuea le 03:06, 19 Dzodze 2022.


GBE BUBU Albanian Amharic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Indonesian Italian Japanese Kirghiz Korean Lithuanian Malayalam Myanmar Norwegian Polish Portuguese Rarotongan Romanian Russian Sepedi Silozi Sinhala Slovak Slovenian Spanish Swahili Swedish Thai Turkish Ukrainian Urdu\nAbe ale si Pierre Worou gblɔe ene\n“Bonjour!” Mezã Franseawo ƒe gbedoname sia tso nye ɖevime ke. Gake le November 1975 me la, wolém le esi mezã gbedoname sia ta. Mina magblɔ nu si he nudzɔdzɔ sia vɛ kple nu siwo va dzɔ emegbe la na mi.\nWODZIM le Malété, si nye Savé ƒe gbɔtodu aɖe le Benin ƒe titina, le January 1, 1944 dzi. * Dzinyelawo tsɔ Yorubagbe me ŋkɔ si nye Abiola nam. Esime megakpɔtɔ nye sɔhɛ la, meɖɔ li ŋkɔ sia kple Pierre, le esi mekpɔ be edzɔa dzi na ame geɖe ta.\nKɔƒea me tɔwo tsɔa megbeŋkɔ na sɔhɛwo katã. Wotsɔ ŋkɔ nam be Osɔfo elabena wogblɔ be esime wodzim la, meɖi nunala aɖe si nɔ míaƒe nutoa me. Ke hã, melɔ̃ bɔlƒoƒo wu katekismodede.\nLe ƒe 1959 me la, meʋu yi Sakété, si nye du aɖe si le dukɔa ƒe anyiehe, be mayi nye sukudede dzi. Meyi ɖanɔ nɔvinye Simon, si nye sukunufiala, si Yehowa Ðasefo eve va te Biblia sɔsrɔ̃ kpli teti koe nye ema la, gbɔ. Le gɔmedzedzea me la, medo dzidzɔ nam be makpɔ gome le nusɔsrɔ̃a me o. Emegbe mebia nɔvinye bubu si ŋkɔe nye Michel be alɔ̃ awɔ ɖeka kplim míakpɔ gome le nusɔsrɔ̃a me hã. Elɔ̃, eye ɣemaɣie nye zi gbãtɔ si mese Mawu ƒe ŋkɔ, Yehowa.\nKwasiɖa aɖe gbe la, mía kple Simon, kpakple Michel míetso nya me be míayi sɔleme o, ke boŋ míayi ɖe Ðasefoawo ƒe nusrɔ̃ƒe. Ete ɖe mía dzi ŋutɔ esi míekpɔe be mí ame atɔ̃ koe va ƒo ƒu—Ðasefo eveawo kple mí ame etɔ̃awo. Ke hã, míede dzesii be nya siwo míese la nye nyateƒe tso Biblia me eye míeyi nusɔsrɔ̃a dzi. Michel ye nye ame gbãtɔ si xɔ nyɔnyrɔ tsɔ ɖo kpe adzɔgbe si wòɖe na Mawu be yeawɔ eƒe lɔlɔ̃nu la dzi. Ele subɔsubɔm egbea abe mɔɖela ene, si nye ale si Yehowa Ðasefowo yɔa ame siwo zãa woƒe ɣeyiɣi akpa gbãtɔ le Mawu subɔsubɔdɔwɔwɔ me.\nSimon ʋu yi dukɔa ƒe dziehe ɖanɔ du si nye Kokoro me, eye meyi kplii. Wowɔ ɖoɖo ɖe Ðasefowo ƒe takpekpe aɖe ŋu le Ouansougon. Simon ɖo ʋu, gake nye ya medo nye gasɔ hena kilometa 220 ɖadee. Mí ame evea siaa miexɔ nyɔnyrɔ le September 15, 1961 dzi.\nKuxi Siwo Míedo Goe Le Ɣeyiɣiawo Katã Ƒe Subɔsubɔdɔa Me\nMetaa nu hedzrana tsɔ kpɔa ɖokuinye dzi eye medea agble aɖe hã si wɔa nu nyuie ŋutɔ. Esi dzikpɔla mɔzɔla aɖe si ŋkɔe nye, Philippe Zannou, va srã míaƒe hamea kpɔ la, ebiam be mebu ɣeyiɣiawo katã ƒe subɔsubɔdɔa wɔwɔ abe mɔɖela ene ŋu kpɔ hã. Esi mía kple xɔ̃nye Emmanuel Fatunbi míedzro nya sia me ɖekae vɔ la, míetso nya me be míadze egɔme le February 1966 me. Ɣeyiɣi aɖe megbe la, meva te subɔsubɔ abe dzikpɔla mɔzɔla ene, henɔa Fon, Gun, Yoruba, kple Fransegbe hamewo srãm kpɔ.\nƔeyiɣi aɖe megbe la, meva do go Julienne, Kristotɔ nɔvinyɔnu dzetugbe aɖe si lɔ̃ agbe tsɛ nɔnɔ abe nye ke ene. Meɖee le August 12, 1971 dzi, eye wòwɔ ɖeka kplim le hameawo sasrã kpɔ me. Míedzi mía viŋutsu Bola le August 18, 1972 dzi. Ne míetso hame aɖe me yina bubu srã ge kpɔ la, medoa nye gasɔa eye Julienne nɔa megbe hekpaa Bola ɖe mɛ. Zi geɖe la, nutoa me Ðasefo aɖe kɔa míaƒe agbawo ɖe eƒe gasɔ dzi dzea mía yome. Míesrã hamewo kpɔ to mɔ sia dzi hena ƒe ene.\nGbe ɖeka, Julienne dze dɔ eye wòkpe fu vevie zã bliboa katã. Le ŋufɔke la, medze mɔ henɔ kpekpeɖeŋu dim. Kasia, ʋu aɖee nye ekem gbɔna, si nye nu si mebɔ le nuto ma me o. Gawu la, mɔzɔla aɖeke menɔ eme o—si nye nu si gawɔ nuku wu! Meɖe nɔnɔmea me na ʋukulaa hebiae be alɔ̃ akɔ mí ayi Porto Novo, si nye fiadua, si gbɔ didi kilometa 25 hã. Elɔ̃. Esi míeɖo afi ma la, eko alɔgbɔnu ɖem hegblɔ be: “Kpekpeɖeŋu si mate ŋu ana wòe nye esia. Màxe peni hã o.”\nEnɔ na Julienne be wòanɔ aba me hena kwasiɖa eve le Ðasefo aɖe ƒe aƒe me. Dɔmenyotɔe la, ɖɔkta la va kpɔnɛ gbe sia gbe. Etsɔa atike siwo hiã la hã ɖe asi vanae. Esi wòva kpɔ Julienne gbɔ zi mamlɛtɔ la, menɔ vɔvɔ̃ esime menɔ fe si menyi la biamee. Ewɔ nuku nam esi wòɖo eŋu be, “Mènyi fe aɖeke o.”\nTɔtrɔ Siwo He Kuxiwo Vɛ\nLe ƒe 1975 me la, Dahomey da asi ɖe Marxtɔwo ƒe dziɖuɖuɖoɖo ƒomevi aɖe dzi. Eya ta wotrɔ dukɔa ƒe ŋkɔ wòzu People’s Republic of Benin (République populaire du Bénin). Esia he tɔtrɔwo va amewo ƒe gbe sia gbe gbenɔnɔ hã me. Wozi gbedoname yeye aɖe ɖe amewo dzi si nye: “Pour la révolution?” (Èle klalo na tɔtrɔ yeyea?) Wokpɔ mɔ be ame naɖo eŋu be: “Prêt!” (Mele klalo!) Míaƒe dzitsinya si míetsɔ Biblia na hehee la meɖe mɔ na mí be míagblɔ dunyahehe me atamkanya mawo o. Esia he yometiti geɖe va mía dzi.\nLe Kwasiɖa aɖe gbe, le ƒe 1975 ƒe nuwuwu lɔƒo la, menɔ gome kpɔm le tso aƒe me yi aƒe me dɔa me le afi si gogo St. Michel, esime wolém. Abe ale si megblɔe le gɔmedzedzea ene la, ŋutsu aɖe do gbe nam kple gbedoname si nye “Pour la révolution?” eye melɔ̃ gbea nɛ be “Bonjour!” Wolém hekplɔm yi kpovitɔwo gbɔ, eye woƒom le afi ma. Gake emegbe le ŋkeke ma ke dzi la, nutoa me Ðasefo etɔ̃ aɖewo de nu nyaa me eye woɖe asi le ŋunye.\nNyee nye Yehowa Ðasefo gbãtɔ si wolé ɣemaɣi. Esia megbe kpuie la, wolé Ðasefo bubu geɖewo hã le dukɔa ƒe teƒe vovovowo. Dziɖuɖua xɔ míaƒe Fiaɖuƒe Akpatawo, eye wonya dutanyanyuigblɔlawo dzo le dukɔa me. Wotu alɔdzedɔwɔƒea gɔ̃ hã, eye wòhiã be Ðasefo geɖe nasi le dukɔa me, aɖo ta ɣetoɖoƒe le Togo loo, alo ɣedzeƒe le Nigeria.\nMíaƒe Ƒomea Dzi Ðe Edzi Le Nigeria\nMíedzi mía viŋutsu evelia, Kola, le April 25, 1976 dzi. Ŋkeke eve megbe la, dziɖuɖusedede 111 lia gblɔ be woɖo asi Yehowa Ðasefowo ƒe dɔa dzi. Míeʋu yi Nigeria heyi ɖe Fiaɖuƒe Akpata aɖe si me sitsoƒedilawo sɔ gbɔ ɖo fũu la me. Le ŋkeke si kplɔe ɖo dzi la, wowɔ ɖoɖo be woama mí ɖe hame siwo le nutoa me la me. Ne woma sitsoƒedilawo ƒe ƒuƒoƒo aɖe wodzo le akpataa me vɔ ko la, kasia, hatsotso bubu gava ɖona. Wozã agbatsɔʋuwo tsɔ kɔ ame yeye siwo va ɖo la yi hame siwo le nuto bubu me la me.\nYehowa Ðasefowo ƒe alɔdzedɔwɔƒe si le Nigeria la bia tso asinye be masrã Ðasefo siwo katã tso Benin la kpɔ. Emegbe woɖom dzikpɔla mɔzɔlae be manɔ hame siwo doa Yorubagbe le Nigeria, kple emegbe esiwo doa Gungbe la srãm kpɔ. Míezã dzokeke le míaƒe mɔzɔzɔa me. Bola nɔa anyi ɖe nye akɔme eye Kola nɔa mía kple Julienne dome.\nLe ƒe 1979 me la, mía vinyɔnu, Jemima, ƒe fu nɔ dadaa ƒo, si wɔe be eva hiã be míaɖe asi le mɔzɔzɔdɔa ŋu. Julienne nɔvinyɔnu sue, si míeyɔna be Pépé la, ʋu tso Benin va nɔ mía gbɔ. Míaƒe ƒomea nɔ ta kekem ɖe edzi. Míeva dzi ŋutsuvi eve: Caleb, le ƒe 1983 me, kple Silas, le ƒe 1987 me. Eya ta míeva zu ame enyi le ƒomea me. Mía kple Julienne míedi be míanye dzila nyuiwo, ke hã, míedi be ne anya awɔ la, míakpɔtɔ anɔ ɣeyiɣiawo katã ƒe subɔsubɔdɔa me. Aleke míate ŋu awɔ esiae? Míehaya agbledenyigba le ame aɖe si, eye míede agbeli, bli, kple mankani gble ɖe edzi. Emegbe míetu aƒe sue aɖe ɖe kɔƒe si ŋkɔe nye Ilogbo-Eremi me.\nNe míena ɖeviawo yi suku vɔ la, mía kple Julienne míeyina ɖaɖea gbeƒã le ŋdimewo. Míegbɔna vaa aƒe ɖe game dzi ɣesiaɣi ale be ƒomea naɖu nu ɖekae. Emegbe, ne míeɖi ɖe eme vɔ la, míeyia agble. Julienne kple Pépé hã ɖadzraa agblenukuwo le asi me. Mí katã míekua kutri le dɔwɔwɔ me. Míeda akpe ŋutɔ be le ɣeyiɣi mawo me la, ƒãa hafi míedzea dɔ.\nMía Viwo Kpɔ Dzidzedze Togbɔ Be Womede Suku Kɔkɔ O Hã\nMíede suku kɔkɔ dede ƒe dzi ƒo na mía viwo kpɔ gbeɖe o. Míenya be Fiaɖuƒea ƒe nuwo dodo ɖe ŋgɔ, Kristotɔwo ƒe nɔnɔme nyuiwo tutuɖo, kple kutrikuku le dɔwɔwɔ me ye nye nu vevi siwo naa nu dzea edzi na ame le agbe me. Míedze agbagba be míaƒã nukpɔsusu nyui siawo ɖe mía viwo ƒe dzi me. Mesrɔ̃a nu kpli wo, eye dzidzɔ ka gbegbee nye esi wònye na mí be míakpɔe be wova lɔ̃ Yehowa, tsɔ wo ɖokuiwo ɖe adzɔgbe nɛ be yewosubɔe hexɔ nyɔnyrɔ tsɔ ɖo kpe woƒe adzɔgbeɖeɖea dzi!\nPépé nye xoxo na mía viawo eye eyae nye ame gbãtɔ si ʋu dzo le ƒomea me. Esi wòva nɔ mía gbɔ le gɔmedzedzea me la, mefia nuxexlẽe. Togbɔ be ƒe ʋɛ aɖewo ko wòtsɔ de suku hã la, elé fɔ ɖe Biblia sɔsrɔ̃ kple nu bubu siwo ku ɖe Mawu ŋu la ŋu. Esi wòsubɔ abe mɔɖela ene hena ɣeyiɣi aɖe la, woa kple Monday Akinra, si nye dzikpɔla mɔzɔla, woɖe wo nɔewo, eye wòwɔ ɖeka kplii le mɔzɔzɔdɔa me. Wodzi ŋutsuvi ɖeka fifia, si ŋkɔe nye Timothy. Pépé kple Monday yi edzi le ɣeyiɣiawo katã ƒe subɔsubɔdɔa wɔm, eye mɔnukpɔkpɔ geɖewo sua Monday si le takpekpewo me.\nBola va zu nuɖala aɖe ƒe dɔsrɔ̃vi le dɔwɔƒe gã aɖe. Le ɣeyiɣi kpui aɖe megbe la, dɔdzikpɔlawo dometɔ ɖeka de dzesi eƒe fɔléleɖedɔŋu, anukwareɖiɖi, kple Kristotɔwo ƒe nɔnɔme nyui bubuwo. Ɣeyiɣi aɖe megbe la, wodoe ɖe ŋgɔ wòva le ɖoƒe kɔkɔ aɖe le dɔwɔƒea. Nu si le vevie wue nye be, enye srɔ̃ŋutsu nyui na srɔ̃a, Jane, si gbɔ melɔ̃a nu le o, kple vifofo nyui aɖe na via etɔ̃awo, heganye hamemetsitsi si kpɔa eƒe agbanɔamedziwo gbɔ nyuie le Yehowa Ðasefowo ƒe hame aɖe me le Lagos, Nigeria.\nKola va zu dɔsrɔ̃vi le nutɔla aɖe gbɔ eye wònɔ mɔɖeɖedɔa hã wɔm. Esi wòsrɔ̃ Eŋlisigbe esime wònɔ Nigeria ta la, wokpee le ƒe 1995 me be wòava wɔ dɔ le Gbegɔmeɖeɖe Dɔwɔƒe le Yehowa Ðasefowo ƒe alɔdzedɔwɔƒe si le Benin. Ele subɔsubɔm le afi ma ƒe 13 enye esia.\nMíaƒe Subɔsubɔdɔ Le Tɔtrɔ Gbɔ Va Benin Megbe\nDzi dzɔ mí ŋutɔ esi míese be Benin dziɖuɖua de se le January 23, 1990 me be wote fli ɖe sedede gbãtɔ si gblɔ be woɖo asi míaƒe dɔa dzi la me. Sitsoƒedila geɖewo trɔ yi aƒe. Eye Dutanyanyuigblɔla yeyewo hã va Benin, eye wogbugbɔ ʋu alɔdzedɔwɔƒea. Le ƒe 1994 me la, míaƒe ƒomea trɔ gbɔ va Benin, gake Pépé, Bola, kple woƒe ƒomeawo ya tsi Nigeria.\nMete ŋu kpɔ ɣeyiɣi aɖe ƒe dɔ nɔ wɔwɔm. Xɔfetu sue si míekpɔna tso míaƒe aƒe si le Nigeria si míehaya me kple Bola ƒe kpekpeɖeŋu dɔmenyotɔe kpe ɖe mía ŋu míete ŋu tso aƒe aɖe na mí ame atɔ̃awo, si te ɖe alɔdzedɔwɔƒea ŋu. Jemima subɔ abe mɔɖela ene hena ƒe ade kple edzivɔwo henɔa nu tɔm tsɔ nɔ eɖokui dzi kpɔm. Emegbe eva ɖe Kokou Ahoumenou, eye wole dɔ wɔm le alɔdzedɔwɔƒea, si te ɖe mía ŋu. Ekpɔtɔ vie Caleb kple Silas nawu suku nu. To Mawu ƒe kpekpeɖeŋu kpakple míaƒe ƒomea ƒe nuwɔwɔ aduadu me la, mía kple Julienne míekpɔtɔ le ɣeyiɣiawo katã ƒe subɔsubɔdɔa wɔm—ƒe 40 kple edzivɔwoe nye esia.\nMawu yra ɖe gbeƒãɖeɖedɔa dzi le Benin ŋutɔ. Esime mexɔ nyɔnyrɔ le ƒe 1961 me la, Yehowa Ðasefo 871 koe nɔ gbeƒã ɖem Fiaɖuƒegbedeasia le dukɔa me. Xexlẽmea dzi ɖe edzi va ɖo 2,381 le ƒe si me wolém. Esime míetrɔ gbɔ va Benin le ƒe 1994 me la, xexlẽmea dzi ɖe edzi ɖo gbeƒãɖela 3,858, togbɔ be woɖo asi dɔa dzi hena ƒe 14 sɔŋ hã. Egbea la, xexlẽme ma dzi ɖe edzi zi gbɔ zi eve kple edzivɔwo—si nye gbeƒãɖela siwo wu 9,000,—eye ame siwo de Kristo ƒe ku ƒe Ŋkuɖodzia le ƒe 2008 me ƒe xexlẽmee nye 35,752.\nƔeaɖewoɣi la, meyia teƒe si wolém le ƒe 30 kple edzivɔwoe nye esi va yi la, eye medea ŋugble tso nu siwo katã dzɔ la ŋu. Vevietɔ wu la, medaa akpe na Mawu be eyra nye ƒomea. Naneke mehiã mí o. Eye megadoa gbe na ame sia ame kokoko be “Bonjour!”—g09 03-E.\n^ mm. 4 Ɣemaɣi la, woyɔa Benin be Dahomey eye wònye anyigba siwo dzi ɖum Franseawo nɔ le Ɣetoɖoƒe Afrika la dometɔ ɖeka.\nEko alɔgbɔnu ɖem hegblɔ be: “Kpekpeɖeŋu si mate ŋu ana wòe nye esia. Màxe peni hã o”\nMíede suku kɔkɔ dede ƒe dzi ƒo na mía viwo kpɔ gbeɖe o\nSubɔsubɔ abe dzikpɔla mɔzɔla ene, le 1970 me\nMía kple mía viŋutsu eveawo, Bola kple Kola, le ƒe 1976 me\nMía kple nye ƒomea egbea—srɔ̃nye, vinye atɔ̃awo, tɔgbuiyɔvinye etɔ̃awo, kple Pépé ƒe ƒomea\nƉoe Ɖe Amewo Ɖoe Ɖe Amewo Woyram Le Esi Metsɔ Mawu Ðo Nɔƒe Gbãtɔ Ta\ng 4/09 axa 14-17


GBE BUBU Albanian Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga German Greek Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Moore Myanmar Norwegian Papiamento (Curaçao) Polish Portuguese Romanian Samoan Setswana Seychelles Creole Shona Silozi Slovak Slovenian Spanish Sranantongo Swahili Swedish Tagalog Thai Tsonga Turkish Ukrainian Urdu Vietnamese\n“Dukɔ aɖeke me tɔwo mate ŋu anɔ dzidzedze kple dzidzɔ kpɔm ne woƒe akpa gãtɔ nye ame dahewo eye woƒe nu wɔ nublanui o.”\nGANYAŊUNUNYALA Adam Smith ye gblɔ nya ma va yi le ƒe alafa 18 lia me. Ame geɖewo xɔe se be nya si wògblɔ la ƒe nyateƒenyenye le dzedzem egbea gɔ̃ hã wu. Vovototo si le kesinɔtɔwo kple hiãtɔwo dome va le dzedzem ƒã wu. Le Philippines la, dukɔa me tɔ ɖeka le etɔ̃ me ƒe gbeɖekafetu mede (United States) dɔlar ɖeka o, gake wònye fetu si amesiwo le kesinɔdukɔwo me kpɔna le aɖabaƒoƒo ʋɛ aɖewo me zi geɖe. Dukɔ Ƒoƒuawo ƒe Human Development Report 2002 tɔ gblɔ be “xexeame katã ƒe kesinɔtɔwo 5 le alafa me ƒe fetu sɔ gbɔ zi gbɔ zi 114 wu xexeame katã ƒe hiãtɔ 5 le alafa me tɔ.”\nEsime ame aɖewo le nɔnɔme deamedzi me vaseɖe afi aɖe la, ame gbogbo aɖewo nye amesiwo le ame aɖewo ƒe anyigba dzi mɔmabiamabiae, eye wotua aɖakagoxɔwo ɖe afisiafi si wokpɔ. Ame aɖewo mekpɔe alea gɔ̃ hã o; ablɔ dzie wonɔna eye agbalẽgo alo aŋe kakɛ aɖe ko dzie womlɔna. Wo dometɔ geɖe kua kutri toa mɔ sia mɔ nu si woate ŋui—wotsana le aɖukpowo dzi, nɔa agba kpekpewo tsɔm, alo nɔa nusiwo woagate ŋu azã ake la fɔm da ɖe kekewo dzi.\nMenye dukɔ madeŋgɔwo me koe wokpɔa kesinɔtɔwo kple hiãtɔwo dome vovototoa le o gake, abe alesi Xexeame Katã ƒe Gadzraɖoƒegã gblɔe enea, “‘teƒe suesue siwo hiãkame le la’ bɔ ɖe dukɔ ɖesiaɖe me.” Tso Bangladesh va ɖo United States la, aleke kee kesinɔtɔwo ɖale afimae o, ame aɖewo li siwo kua kutri be yewoakpɔ nane aɖu alo akpɔ xɔ anɔ eme. The New York Times yɔ United States ƒe Amewo ƒe Xexlẽme Dzikpɔƒea ƒe akɔntabubu si nye ƒe 2001 tɔ tsɔ fia be ʋe si le kesinɔtɔwo kple hiãtɔwo dome le kekem ɖe edzi. Egblɔ be: “Dukɔa ƒe kesinɔtɔ gãtɔwo kekeake atɔ̃ kpɔ ga si woazã ɖe aƒedzikpɔkpɔ ŋu 50 le alafa me le ƒe si va yi me . . . Amesiwo nye hiãtɔwo kekeake atɔ̃ kpɔ 3.5 le alafa me.” Aleae nɔnɔmea le alo vloe wu le dukɔ bubuwo mee. Xexeame Katã ƒe Gadzraɖoƒegã ƒe akɔntabubu ɖee fia be ga si nu anyigbadzinɔlawo 57 le alafa me nɔa agbe ɖo gbeɖeka la mede dɔlar 2 o.\nNusi gagblẽ nyaa ɖe edzi kura enye be, le ƒe 2002 me la, nyatakaka si ku ɖe dumegãwo ƒe gakpɔkpɔ to mɔ fitifiti nu ɖe fu na ame geɖe. Ne menye nugbegblẽwɔwɔ si dze gaglã aɖekee wowɔ o hã la, ame geɖewo se le wo ɖokui me abe alesi Fortune magazine gblɔe ene be “amegã siawo nɔ kesinɔnu gbogbo aɖewo kpɔm le nuku mɔ aɖe nu si nana ameawo ɖia vo.” Nusi le edzi yim le xexeame ŋu bubu na wowɔna na ame aɖewo yaa be aleke eme akɔe ne ame aɖewo kpɔna ga gbogbo alea gbegbe, siwo anɔ dɔlar gbogbo aɖewo esime ame aɖewo da ahe.\nÐe Hiãkame Anɔ Anyi Ðaa?\nMenye ɖe míedi be míagblɔ be ame aɖeke mele naneke wɔm le hiãtɔwo ƒe kuxiawo ŋu o. Dziɖuɖumegã nyuidinamelawo kple kpekpeɖeŋunahabɔbɔwo wɔ ɖoɖowo be woatrɔ asi le nɔnɔmea ŋu. Ke hã, nusiwo le dzɔdzɔm gaɖea dzi le ame ƒo kokoko. Agbalẽ si nye Human Development Report 2002 gblɔ be, “dukɔ geɖewo da ahe ɖe edzi wu ƒe 10, 20, eye le ɖewo gome la, ƒe 30 siwo va yi,” togbɔ be wodze agbagba nyui geɖewo hã.\nÐe esia fia be mɔkpɔkpɔ aɖeke mele hiãtɔwo si oa? Míekpe wò be nàxlẽ nyati si kplɔe ɖo ne nàkpɔ aɖaŋu nyui aɖewo si ate ŋu akpe ɖe ame ŋu fifia kple egbɔkpɔnu aɖewo siwo manya susu tsã o.\nƉoe Ɖe Amewo Ɖoe Ɖe Amewo Hiãtɔwo Gale Ko Ðom Ðe Edzi\nw03 8/1 axa 3-4


Rut 2 | Biblia Le Internet Dzi | Xexe Yeye Gɔmeɖeɖe\nRut fɔ nuku le Boaz ƒe agble me (1-3)\nRut kple Boaz wodo go (4-16)\nRut gblɔ Boaz ƒe dɔmenyonyo ŋu nya na Naomi (17-23)\n2 Ke Naomi srɔ̃ ƒe ƒometɔ aɖe li, si nye kesinɔtɔ gã aɖe; eŋkɔe nye Boaz,+ eye wòtso Elimelek ƒe ƒomea me. 2 Rut, Moab-nyɔnu la, gblɔ na Naomi be: “Meɖe kuku, na mayi agble me aɖafɔ nuku+ siwo tsi anyigba, le ame sia ame si ave nunye la yome.” Eye Naomi gblɔ nɛ be: “Heyi, vinye.” 3 Ale wòdzo yi agble aɖe me ɖale nuku siwo tsi anyi la fɔm le nuŋelawo yome. Eva eme be agble si me wòyi nye Elimelek+ ƒe ƒometɔ Boaz+ tɔ. 4 Ɣemaɣi tututue Boaz tso Betlehem va, eye wògblɔ na nuŋelaawo be: “Yehowa nenɔ kpli mi.” Eye woɖo eŋu nɛ be: “Yehowa neyra wò.” 5 Eye Boaz bia ɖekakpui si wòɖo nuŋelawo nu la be: “Ame ka ƒe ɖetugbuie nye ema?” 6 Ðekakpui si wòɖo nuŋelawo nu la ɖo eŋu nɛ be: “Ðetugbui la nye Moab-nyɔnu+ si gbɔ kple Naomi tso Moab-nyigba+ dzi. 7 Eva biam be: ‘Meɖe kuku, mate ŋu afɔ nuku*+ siwo dzɔ ɖe anyigba le nuŋelaawo yomea?’ Tso ŋdi esi wòva la, eƒe afɔwo dzi ko wòle va se ɖe fifia, eye ɖeko wòyi ɖanɔ anyi ɖe agbadɔa te be yeagbɔ ɖe eme vie koe nye ema.” 8 Eye Boaz gblɔ na Rut be: “Vinyenyɔnu, ɖo tom. Mègayi ɖafɔ nuku le agble bubu me o, eye mègadzo le teƒe sia o, nɔ nye ɖetugbuiawo ŋu.+ 9 Wò ŋku nenɔ agble si me woaŋe nu le la ŋu, eye nàyi kpli wo. Elabena mede se na ɖekakpuiawo be woagaka asi ŋuwò o.* Ne tsikɔ le wuwòm la, yi tsizeawo gbɔ nàno tsi si ɖekakpuiawo du la ƒe ɖe.” 10 Eye wòdze klo tsyɔ mo anyi gblɔ nɛ be: “Aleke wɔ nève nunye, eye nèbu ŋunye ale, evɔ wònye amedzroe menye hafi?”+ 11 Boaz ɖo eŋu nɛ be: “Wogblɔ nu siwo katã nèwɔ na lɔ̃xowò le srɔ̃wò ƒe ku megbe la kple ale si nègblẽ fofowò kple dawò kpakple wò ƒometɔwo ƒe anyigba ɖi heva dukɔ aɖe si mènya tsã o me la nam tsitotsito.+ 12 Yehowa neɖo nu si nèwɔ teƒe na wò,+ eye fetu blibo* natso Yehowa, Israel ƒe Mawu, ame si ƒe aʋala te nèva be ɖo la, gbɔ na wò.”+ 13 Eye wògblɔ be: “Nye aƒetɔ neve nunye ɖaa, elabena èfa akɔ nam, eye nèƒo nu wòde dzi ƒo* na wò dɔlanyɔnu, evɔ nyemenye wò kosiviwo dometɔ aɖeke o hafi.” 14 Eye Boaz gblɔ nɛ le nuɖuɣi be: “Te va afii nàɖu aboloa ƒe ɖe, eye nàtsɔe atɔ wain tsitsi la me.” Ale wòbɔbɔ nɔ nuŋelaawo xa. Eye wòtsɔ nuku tɔtɔe la ƒe ɖe nɛ wòɖu, ale be wòɖi ƒo, eye ɖe gasusɔ. 15 Esi wòtso be yeayi nukua+ fɔfɔ dzi la, Boaz de se na eƒe ɖekakpuiawo be: “Mina wòafɔ nuku* siwo tsi anyi, eye migaɖe fu nɛ o.+ 16 Milũ ɖewo le bablawo hã me da ɖi wòafɔ, eye migabia nya aɖekee o.” 17 Eyi nukuawo fɔfɔ dzi le agblea me va se ɖe fiẽ.+ Esi wòƒo nuku siwo wòfɔ la, anɔ ƒo efa ɖeka.* 18 Etsɔe va dua me, eye lɔ̃xoa kpɔ nu si wòfɔ la. Emegbe Rut ɖe nu si wòɖu susɔ la ɖe go hetsɔe nɛ.+ 19 Eye lɔ̃xoa biae be: “Afi kae nèfɔ nuku le egbea, eye afi kae nèwɔ dɔ le? Woayra ame si bu ŋuwò alea la.”+ Ale wògblɔ ame si ƒe agble me wòwɔ dɔ le la na lɔ̃xoa; eye wògagblɔ be: “Ŋutsu si ƒe agble me mewɔ dɔ le egbea ŋkɔe nye Boaz.” 20 Naomi gblɔ na lɔ̃xoyɔvia be: “Yehowa, ame si medzudzɔ agbagbeawo kple kukuawo nuveve o la, nayrae.”+ Eye Naomi gagblɔ nɛ be: “Míaƒe ƒometɔe ŋutsu la nye.+ Enye ame siwo agbugbɔ mí aƒle la dometɔ ɖeka.”*+ 21 Eye Rut, Moab-nyɔnu la, gblɔ be: “Egblɔ nam hã be: ‘Nɔ nye ɖekakpuiawo ŋu, va se ɖe esime wowu nye nuŋeŋe blibo la katã nu.’”+ 22 Naomi gblɔ na lɔ̃xoyɔvia Rut be: “Vinye, enyo be nàyi kple eƒe ɖetugbuiawo, wu be nàyi ame bubu ƒe agble me ne woaɖe fu na wò.” 23 Ale wònɔ Boaz ƒe ɖetugbuiawo ŋu, eye wòfɔ nuku va se ɖe esime ƒoŋeɣi+ kple luŋeɣi siaa wu enu. Eye wònɔ lɔ̃xoa gbɔ.+\n^ Agate ŋu afia, “nuku bablawo.”\n^ Alo, “be woagaɖe fu na wò o.”\n^ Alo, “fetu dedie.”\n^ Egɔmeɖeɖe tẽe, “wòde dzi gbɔ.”\n^ Alo, “Enye míaƒe ƒometɔ siwo dze agbugbɔ mí aƒle (axɔ) la dometɔ ɖeka.”


Nu Ka Tae Yehowa Ðasefowo Meɖea Wo Ðokui Nu Le Nya Sia Nya Si Wotsɔ Ðe Wo Ŋu La Me O?\nGBE BUBU Afrikaans Albanian Amharic Arabic Armenian Armenian (West) Azerbaijani Azerbaijani (Cyrillic) Bassa (Cameroon) Batak (Toba) Bislama Bosnian Boulou Bulgarian Catalan Cebuano Chichewa Chin (Hakha) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Chol Croatian Czech Danish Dutch Estonian Eŋlisi Eʋegbe Faroese Finnish Franse Ga Galician Georgian German Greek Guarani Haitian Creole Hausa Hebrew Hiligaynon Hindi Hungarian Icelandic Indonesian Italian Japanese Javanese Kachin Karen (S'gaw) Kazakh Kinyarwanda Kirghiz Kirundi Kongo Korean Kwanyama Lingala Lithuanian Low German Macedonian Malagasy Malay Malayalam Myanmar Nahuatl (Central) Nahuatl (Huasteca) Nahuatl (Northern Puebla) Ndebele (Zimbabwe) Norwegian Nzema Oromo Ossetian Pangasinan Papiamento (Curaçao) Polish Portuguese Portuguese (Portugal) Punjabi Quechua (Cuzco) Rarotongan Romanian Russian Sepedi Serbian Serbian (Roman) Sesotho (South Africa) Setswana Shona Silozi Sinhala Slovak Slovenian Solomon Islands Pidgin Spain Tokunɔgbe Spanish Sunda Swahili Swedish Tagalog Tahitian Tamil Tatar Telugu Tetun Dili Thai Tiv Tojolabal Tongan Turkish Twi Uighur (Cyrillic) Ukrainian Urdu Uzbek Valencian Venda Venezuela Tokunɔgbe Vezo Vietnamese Wallisian Xhosa Yoruba Zulu\nYehowa Ðasefowo wɔna ɖe Biblia ƒe aɖaŋuɖoɖo si nye be womaɖo nya ɖe sia ɖe si woatsɔ ɖe wo ŋu be woatsɔ aɖu fewu alo atso wo nu ŋu o la dzi. Le kpɔɖeŋu me, Biblia me lododo aɖe gblɔ be: “Ame si le fewuɖula ɖɔm ɖo la kplɔa ŋukpe ƒua eɖokui.” (Lododowo 9:7, 8; 26:4) Eya ta le esi míanɔ nya hem kple amewo le alakpanya siwo wotsɔ tsoa mía nu teƒe la, míedzea agbagba be míadze Mawu ŋu boŋ.—Psalmo 119:69.\nEnye nyateƒe be “ɖoɖoeziɣi li, eye nuƒoɣi li.” (Nyagblɔla 3:7) Míeɖoa nya ŋu na ame siwo di vevie be yewoanya nyateƒe la, gake míeƒoa asa na nyahehe siwo ŋu viɖe mele o. Míesrɔ̃a Yesu kple Kristotɔ gbãtɔwo ƒe kpɔɖeŋuwo.\nYesu meɖo alakpanya siwo wotsɔ ɖe eŋu le Pilato ŋkume la ŋu o. (Mateo 27:11-14; 1 Petro 2:21-23) Eye Yesu meɖo nya aɖeke ŋu esime wotsɔ nya ɖe eŋu be enye ahatsunola kple nutsuɖula o. Ke boŋ eto eƒe nuwɔnawo dzi na amewo kpɔ woƒe nutsotsoawo ƒe ŋuɖoɖowo, le ɖekawɔwɔ me kple gɔmeɖose sia be: “Nunya ƒe dɔwɔwɔwo tsoa afia dzɔdzɔe nɛ.” (Mateo 11:19 ) Gake esi nɔnɔmea bia la, eɖe nu me na ame siwo tsɔ nya ɖe eŋu la dzinɔameƒotɔe.—Mateo 15:1-3; Marko 3:22-30.\nYesu fia eyomedzelawo be womegana alakpanya siwo woatsɔ ɖe wo ŋu la naɖe dzi le woƒo o. Egblɔ be: “Dzidzɔtɔwoe mianye ne amewo doa vlo mi, tia mia yome, eye wokaa aʋatso gblɔa nya vɔ̃ ɖe sia ɖe ƒomevi ɖe mia ŋu le tanye.” (Mateo 5:11, 12) Eye Yesu gblɔ hã be ne amewo tsɔ nya ɖe ye yomedzelawo ŋu eye wòʋu mɔkpɔkpɔ na wo be woaɖi ɖase la, ekema yeawɔ ŋugbedodo sia dzi be: “Mana nya kple nunya mi, eye ame siwo katã tsi tsitre ɖe mia ŋu la mate ŋu anɔ te ɖe wo nu alo atsi tsitre ɖe wo ŋu o.”—Luka 21:12-15.\nApostolo Paulo xlɔ̃ nu Kristotɔwo be woaganɔ nya siwo ŋu viɖe aɖeke mele o la hem kple tsitretsiɖeŋulawo o, eɖɔ nyahehe mawo be “womeɖea vi aɖeke o, eye wonye nu dzodzrowo.”—Tito 3:9; Romatɔwo 16:17, 18.\nApostolo Petro de dzi ƒo na Kristotɔwo be woaʋli woƒe xɔse ta ne ehiã. (1 Petro 3:15) Ke hã, ekpɔe dzesii be anyo ne woto woƒe nuwɔnawo dzi ɖo nya ŋu na amewo. Eŋlɔ bena: “Miawɔ nu nyui atsɔ atsi ame mabutamewo ƒe nuƒoƒo numanyamanyatɔe la nu.”—1 Petro 2:12-15.\nXlẽ nu tso nu si tae Charles Taze Russell menye subɔsubɔha yeye ɖola o la ŋu.\nVivimehae Yehowa Ðasefowo Nyea?\nMielɔ̃na Wowɔa Atike Na Mia?


GBE BUBU Afrikaans Albanian Amharic Arabic Armenian Aymara Bicol Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chuvash Cibemba Cinyanja Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Maltese Maya Mixe Mongolian Myanmar Nahuatl (Central) Nahuatl (Northern Puebla) Ndebele Ndonga Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Polish Portuguese Quechua (Bolivia) Rarotongan Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Urdu Venda Vietnamese Waray-Waray Wolaita Xhosa Yoruba Zapotec (Isthmus) Zulu\nALEKE nèsena le ɖokuiwò me ne èbu tsitsi ŋu? Enana ame geɖe tsia dzimaɖi, wotsia dzodzodzoe, eye edzia ŋɔ na wo gɔ̃ hã. Nu si tae nye be amewo bua tsitsi zi geɖe be kuxi sɔŋ koe wòhena vanɛ. Kuxiawo dometɔ aɖewoe nye ayiléle, gbɔdzɔgbɔdzɔ, nuŋlɔbe kple dɔléle enuenu.\nKe hã nyateƒeae nye be, ame sia ame ƒe tsitsi metoa mɔ ɖeka o. Ame aɖewo nɔa lãmesẽ me ne wole tsitsim; ŋusẽ nɔa wo ŋu eye woƒe susu hã nɔa nu ŋu. Ŋgɔyiyi le atikewɔnyawo me wɔe be ame aɖewo te ŋu da dɔléle si le fu ɖem na wo alo wote ŋu lé dɔmavɔleameŋuwo nu vie. Esia wɔe be le dukɔ aɖewo me la, ame geɖe nɔa agbe didi eye wonɔa lãmesẽ me.\nKe hã tsitsimekuxiwo va alo womeɖa va o, ame geɖe dina be yewoatsi le atsyɔ̃ɖoɖo me ahase vivi nɛ. Aleke esia anya wɔe? Eƒe akpa aɖe atso ale si míebua tsitsii, míaƒe ŋutete kple lɔlɔ̃ faa be míatrɔ ɖe míaƒe nɔnɔme yeyea ŋu la gbɔ. Biblia ƒe mɔfiame bɔbɔe siwo dzi wɔwɔ ɖea vi la li akpe ɖe ŋuwò nàwɔ esia. Na míadzro wo dometɔ aɖewo me kpɔ.\nNYA WÒ ŊUTETE: “Ame siwo nyaa afi si woƒe ŋutete se ɖo la si mee nunya le.” (Lododowo 11:2) Le nya si me dzrom míele nu la, ‘ame siwo nya woƒe ŋutete’ ate ŋu afia ame tsitsi siwo de dzesi afi si woƒe ŋutete se ɖo helɔ̃ ɖe edzi eye womedzea agbagba be yewoaŋe aɖaba aƒu edzi o. Charles, si xɔ ƒe 93, si le Brazil la gblɔe wòsɔ nyuie be: “Ne èle agbe didi la, àtsi godoo. Màte ŋu awɔ naneke le eŋu o.”\nKe hã be nànya afi si wò ŋutete se ɖo mefia be nàbui be wɔna vɔ le ye ŋu ahanɔ susum be, “Fifia metsi, eye naneke megali mate ŋu awɔ o.” Nuŋububu alea ate ŋu awɔe be mànɔ dzidzɔ kpɔm o. Lododowo 24:10 gblɔ be: “Ne dzi ɖe le ƒowò le xaxagbe la, ekema wò ŋusẽ dzi aɖe kpɔtɔ.” Le esia teƒe la, ame si nya afi si eƒe ŋutete se ɖo la wɔa nu sia nu si wòate ŋui be nɔnɔme si me wòle nàɖe vi nɛ.\nCorrado, si xɔ ƒe 77, si le Italy la gblɔe nyuie be: “Ne èle tsitsim la, ehiã be nàɖe nu siwo nèwɔna tsã la dzi kpɔtɔ.” Ɛ̃, ne ame le tsitsim la, ehiã be wòawɔ tɔtrɔ siwo hiã. Corrado kple srɔ̃a wofɔ aye na aƒemedɔwo wɔwɔ ale gbegbe be womenana ɖoɖo si dzi wozɔna ɖo la tea ɖeɖi wo ŋu fũu akpa o, ale be ŋusẽ nagavɔ le wo ŋu hafi zã nado o. Marian, si xɔ ƒe 81, si le Brazil hã ɖe eƒe dɔwɔnawo dzi kpɔtɔ esi wòle tsitsim. Egblɔ be: “Meva nya dɔ agbɔsɔsɔme si mate ŋu awɔ. Ne ɖeɖi te ŋunye la, meɖina ɖe eme vie. Menɔa anyi alo mlɔa anyi be maxlẽ nu alo ase haƒoƒo. Meva lɔ̃ ɖe edzi be nyemagate ŋu awɔ nu siwo mewɔna tsã o.”\nDA SƆ: ‘Nyɔnuwo nado awu ɖe nɔnɔme nyui me, le ŋukpekpe kple ŋuɖɔɖo me.’ (1 Timoteo 2:9) Nyagbɔgblɔ si nye “nado awu ɖe nɔnɔme nyui me” fia dadasɔ kple dzadzraɖo nyuie. Barbara, si xɔ ƒe 74, si le Canada la, gblɔ be: “Medzea agbagba be mado awu nyuie ahanɔ dzadzɛ. Nyemedi be mado awu ɖewoɖewoe ahanɔ abe ame siwo gblɔna be, ‘Metsi; eya ta mehiã be magatsi dzi ɖe dzadzraɖo ŋu o’ la ene o.” Fern, si xɔ ƒe 91, si le Brazil la gblɔ be: “Meƒlea awu ʋɛ aɖewo ɣeaɖewoɣi tsɔ doa dzidzɔ na ɖokuinye.” Ke ŋutsu tsitsiwo ya ɖe? Antônio, si xɔ ƒe 73, si le Brazil la gblɔ be: “Medzea agbagba be nye dzedzeme nanya kpɔ ɣesiaɣi, eya ta medoa awu siwo kɔ hele dzadzɛ.” Le beléle na ameɖokui gome la, egblɔ be: “Melea tsi helũa ge gbe sia gbe.”\nGake mehiã be nàtsi dzi ɖe wò dzedzeme ŋu ale gbegbe be nàdo kpo nuwɔwɔ ‘le ŋuɖɔɖo me’ o. Bok-im, si xɔ ƒe 69, si le South Korea la da sɔ le awudodo me. Egblɔ be: “Menyae nyuie be masɔ kura be mado awu siwo medona tsã esime menye ɖetugbui o.”\nNYE DZIDZƆME: “Ame si le fu kpem la ƒe ŋkekewo katã nye vɔ̃, ke ame si ƒe dzi le dzidzɔ kpɔm la tua aglo ɣesiaɣi.” (Lododowo 15:15) Esi nèle tsitsim la, ne èɖo ŋku ɣeyiɣi siwo me nènye ɖetugbui alo ɖekakpui, esime ŋusẽ nɔ ŋuwò eye nètea ŋu wɔa nu geɖe dzi la, ate ŋu ate ɖe dziwò. Gɔmesese le esia ŋu. Ke hã dze agbagba be seselelãme mawo nagaɖu dziwò o. Tsã ŋkekewo ŋu bubu ate ŋu awɔe be mànɔ dzidzɔ kpɔm o, eye dzi aɖe le ƒowò ale gbegbe be màte ŋu awɔ nu siwo wòle be nàwɔ o. Joseph, si xɔ ƒe 79, si le Canada, la gblɔe nyuie be: “Medzea agbagba sea vivi na nu siwo mate ŋu awɔ eye nyemexaa nu le nu siwo mewɔna tsã, siwo nyemate ŋu awɔ fifia o, la ta o.”\nNuxexlẽ kple nusɔsrɔ̃ ate ŋu ana wò susu nanɔ nu nyuiwo kple nu yeyewo ŋu. Eya ta ne anya wɔ la, wɔ nuxexlẽ kple nusɔsrɔ̃ ƒe mɔnukpɔkpɔ siwo le ʋuʋu ɖi la ŋu dɔ be nàsrɔ̃ nu yeyewo. Ernesto, si xɔ ƒe 74, si le Philippines la yia agbalẽdzraɖoƒe ɖadia agbalẽ nyui siwo wòate ŋu axlẽ. Egblɔ be: “Edzɔa dzi nam be mate nu yeyewo kpɔ, eye metoa nuxexlẽ dzi nyaa nu tso teƒe siwo nyemate ŋu azɔ mɔ ayi o la ŋu.” Lennart, si xɔ ƒe 75, si le Sweden la dze dɔ aɖe, si mele bɔbɔe o, si nye gbe bubu sɔsrɔ̃, gɔ̃ hã gɔme.\nNYO DƆME: “Minɔ nu nam amewo, eye amewo ana nu mi.” (Luka 6:38) Zã wò nunɔamesiwo kple wò ɣeyiɣi wòaɖe vi na amewo; na esia nazu numame na wò. Esia ana nàkpɔe be yewɔ nu nyui aɖe, eye ana dzi nadzɔ wò. Hosa, si xɔ ƒe 85, si le Brazil la ɖoe be yeana kpekpeɖeŋu amewo togbɔ be lãmesẽ mede edzi o hã. Egblɔ be: “Meƒoa ka na xɔ̃nye siwo dze dɔ alo esiwo ƒo dzi ɖe le, eye meŋlɔa lɛta ɖo ɖe wo. Ɣeaɖewoɣi la, meɖoa nunana suewo ɖe wo. Edzɔa dzi nam hã be maɖa nu alo awɔ numeɖenu aɖe na ame siwo dze dɔ.”\nNe míenyo dɔme na amewo la, eʋãa wo be woawo hã nanyo dɔme na ame. Jan, si xɔ ƒe 66, si le Sweden la gblɔ be: “Ne èwɔ nu ɖe amewo ŋu lɔlɔ̃tɔe la, aʋã wo woawɔ nu ɖe ŋuwò lɔlɔ̃tɔe, eye woatsɔ ɖe le eme na wò.” Ɛ̃, dɔmenyola nana ame siwo dome wòle la kpɔa dzidzɔ.\nWƆ XƆLƆ̃: “Ame sia ame si ɖea eɖokui ɖe aga la le eya ŋutɔ ƒe nudzodzrowo yome tim; etsia tre ɖe nunyawo katã ŋu.” (Lododowo 18:1) Togbɔ be àdi be ye ɖeɖe yeanɔ anyi ɣeaɖewoɣi hã la, ƒo asa na ɖokuiɖeɖe ɖe aga. Innocent, si xɔ ƒe 72, si le Nigeria la lɔ̃a xɔlɔ̃wo dome nɔnɔ. Egblɔ be: “Melɔ̃ hadede kple ɖeviwo kple tsitsiawo siaa.” Börje, si xɔ ƒe 85, si le Sweden la gblɔ be: “Medzea agbagba be manɔ sɔhɛwo dome. Dzo si le wo me nana dzo gaɖoa menye le ememe, abe sɔhɛ ene.” Tso le ɖokuiwò si nàwɔ ɖoɖo anɔ xɔlɔ̃wo kpem ɣeaɖewoɣi. Han-sik, si xɔ ƒe 72, si le South Korea la gblɔ be: “Edzɔa dzi na nye kple srɔ̃nye be míakpe mía xɔlɔ̃wo, ɖeviwo kple tsitsiawo siaa, be míaɖu nu ɖekae.”\nAme siwo ɖoa dze nyuie lae wɔa xɔlɔ̃ nyuie. Gake esi wònye be ame evee ɖoa dze ta la, ɖewohĩ ahiã be nàdze agbagba anye ame si gbɔ nɔnɔ doa dzidzɔ na ame. Eya ta tsɔ ɖe le eme na amewo. Helena, si xɔ ƒe 71, si le Mozambique la gblɔ be: “Melɔ̃a amewo eye medea bubu wo ŋu. Meɖoa to sea nya si gblɔm wole ale be manya ale si wobua nu ŋui kple nu si wolɔ̃na.” José, si xɔ ƒe 73, si le Brazil la gblɔ be: “Amewo lɔ̃a ame siwo ɖoa to nyuie, ame siwo sea veve ɖe ame nu, ame siwo tsɔa ɖe le eme na ame, siwo kafua ame ne esɔ nenema hedoa nukokoe na ame la gbɔ nɔnɔ.”\nNe èle wò susuwo gblɔm la, dze agbagba be ‘dze nanɔ nya si gblɔm nèle la me.’ (Kolosetɔwo 4:6) Bu ameawo ƒe nɔnɔmewo ŋu nyuie eye wò nya nade dzi ƒo na wo.\nNYE AKPEDALA: “Minye akpedalawo.” (Kolosetɔwo 3:15) Ne ame aɖe na kpekpeɖeŋu wò la, da akpe ɖe eƒe ɖetsɔlemea ta. Akpedada nana amewo dome vivina. Marie-Paule, si xɔ ƒe 74, si le Canada la gblɔ be: “Nyitsɔ laa la, nye kple srɔ̃nye míeʋu yi aƒe bubu me. Mía xɔlɔ̃ gbogbo aɖewo kpe asi ɖe mía ŋu. Míate ŋu ada akpe na wo wòade edeƒe o. Míeɖo akpedagbalẽvi tɔxɛ ɖe wo, eye tso ɣemaɣi la, míekpe wo dometɔ aɖewo wova ɖu nu kpli mí.” Edoa dzidzɔ na Jae-won, si xɔ ƒe 76, si le South Korea la be exɔlɔ̃wo kɔnɛ ɖe ʋu me yia Fiaɖuƒe Akpata me. Egblɔ be: “Kpekpeɖeŋu si xɔ̃nyewo nanam la doa dzidzɔ nam ale gbegbe be meɖoe be manɔ gakpekpeɖeŋu aɖe nam be woatsɔ anɔ ami dzem ɖe ʋua me. Ɣeaɖewoɣi la, menaa nunana sue aɖe wo heŋlɔa akpedanya aɖe kpena ɖe eŋu.”\nƑo wo katã ta la, da akpe ɖe agbe si nèle ta. Nunyala Fia Salomo ɖo ŋku edzi na mí be: “Avu gbagbe nyo wu dzata kuku.” (Nyagblɔla 9:4) Ɛ̃, ne susu nyui le asiwò ɖe tsitsi ŋu eye nèlɔ̃na faa wɔa tɔtrɔ siwo hiã la, anya wɔ be nàtsi le atsyɔ̃ɖoɖo me ahase vivi nɛ.\nÐe Wòanya Wɔ Be Míanɔ Agbe Tegbeea?\nAmegbetɔwo te mɔnu vovovowo kpɔ be woana yewoanɔ agbe ɖaa, gake wo dometɔ aɖeke mete ŋu ɖo taɖodzinu ma gbɔ o. Nu ka tae?


Tso Agbalẽxatsaxatsa Dzi Yi Blemasinuŋɔŋlɔgbalẽ Dzi Ale Si Biblia Wɔ Va Zu Agbalẽ\nGbetakpɔxɔ—Tata Si Míesrɔ̃na | June 2007\nGBE BUBU Bicol Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Eŋlisi Eʋegbe Ga German Greek Hiligaynon Hungarian Igbo Italian Korean Lithuanian Malagasy Polish Portuguese Romanian Sepedi Setswana Shona Silozi Slovak Slovenian Swahili Tsonga Turkish Ukrainian\nLE ŊUTINYA katã me la, amewo zãa mɔnu vovovowo tsɔ ŋlɔa nyatakakawo ɖi. Le blemaɣeyiɣiwo me la, nuŋlɔlawo ŋlɔa woƒe nyawo ɖe ŋkuɖodzikpewo, kpewo alo ati gbadzɛwo, lãgbalẽ ɖeɖewo kple nu bubuwo hã dzi. Va ɖo ƒe alafa gbãtɔ mía ŋɔli me la, nu si dzi koŋ amewo lɔ̃a nuŋɔŋlɔ ɖo le Titina Ɣedzeƒe nutowo mee nye agbalẽxatsaxatsa. Emegbe wova te codex alo blemasinuŋɔŋlɔgbalẽ si va xɔ ɖe agbalẽxatsaxatsa teƒe la zazã le nyawo ŋɔŋlɔɖi me. Ewɔ akpa vevi aɖe le Biblia mama hã me. Nu kae nye blemasinuŋɔŋlɔgbalẽ la, eye aleke wɔ wova te ezazã?\nBlemasinuŋɔŋlɔgbalẽ nye ale si agbalẽ siwo zãm míele fifia ƒe nɔnɔme le la ƒe gɔmetoto. Enyea agbalẽ ɖeɖewo nuƒoƒoƒu ahabla wo be woazu agbalẽ babla ɖeka. Woŋlɔa nu ɖe woƒe axawo kple eveawo dzi eye wodoa akpa nɛ. Blemasinuŋɔŋlɔgbalẽ gbãtɔawo ƒe nɔnɔme menɔ pɛpɛpɛ abe egbegbegbalẽwo ene o, ke boŋ abe ale si wòle le nutovɛ bubu geɖe gome ene la, ɖe wova nɔ asi trɔm le wo ŋu le ame siwo wɔa wo ŋu dɔ ƒe hiahiãwo kple didiwo nu.\nAti, Anyĩgba, Kple Lãgbalẽ\nLe gɔmedzedzea me la, blemasinuŋɔŋlɔgbalẽawo nye ati gbabɛ siwo ŋu wosia anyĩgba si wolólo la ɖo. Woke ɖe ati gbabɛ siawo siwo dzi woŋlɔ nu ɖo helé wo ɖekae le go ɖeka dzi abe agbalẽ ene la ŋu le Herculaneum, du si tsrɔ̃ kpe ɖe Pompeii du la ŋu esime Vesuvius To la wó le ƒe 79 M.Ŋ. me la me. Emegbe wova zãa nu siwo dzi woŋlɔa nu ɖo siwo woate ŋu aŋe ɖe wo nɔewo dzi bɔbɔe la ɖe esiawo siwo sesẽ la teƒe. Woyɔa blemasinuŋɔŋlɔgbalẽ siawo le Latingbe me be membranae alo lãgbalẽwo, le esi wotsɔa lãgbalẽ ɖeɖewo wɔa woƒe axawoe zi geɖe ta.\nAƒlagbalẽwoe wotsɔ wɔ blemasinuŋɔŋlɔgbalẽ siwo gakpɔtɔ li egbea. Kristotɔwo ƒe blemasinuŋɔŋlɔgbalẽ xoxotɔ kekeake siwo li la nye aƒlagbalẽ wɔwɔewo * siwo wodzra ɖo ɖe Egipte ƒe nuto aɖewo siwo me yame ƒuna le la ƒe nudzraɖoƒe.\nAgbalẽxatsaxatsa La Loo Alo Blemasinuŋɔŋlɔgbalẽ La?\nEdze abe agbalẽxatsaxatsa la koŋue Kristotɔwo nɔ zazãm ene, ne mede ɖeke o la, va de asi na ƒe alafa gbãtɔ M.Ŋ. ƒe nuwuwu ya teti. Tso ƒe alafa gbãtɔ M.Ŋ me va se ɖe ƒe alafa etɔ̃lia me la, ame geɖe di vevie be amewo nazã blemasinuŋɔŋlɔgbalẽa eye ame bubuwo hã di vevie be amewo nayi edzi anɔ agbalẽxatsaxatsaa zãm. Blemakɔnutaʋlila siwo agbalẽxatsaxatsaa zazã ma la medi be yewoaɖe asi le mɔ siwo nu amewo wɔa nu ɖo kple kɔnyinyiwo ŋu o. Gake bu nu si gbegbe wòlɔ ɖe eme be ame naxlẽ agbalẽxatsaxatsa la ŋu kpɔ. Zi geɖe la, agbalẽxatsaxatsa nyea aƒlagbalẽ ɖeɖe alo lãgbalẽ ɖeɖe xexlẽme aɖe koŋ siwo wotsyãna ɖe wo nɔewo nu wòzua agbalẽ didi ɖeka, eye emegbe woŋlɔnɛ. Woŋlɔa nyawo ɖe agbakawo me ɖe agbalẽxatsaxatsaa ƒe ŋgɔdze. Ele na nuxlẽla be wòavlu agbalẽxatsaxatsaa ahake ɖe teƒe si wòdi be yeaxlẽ ŋu. Ne ewu exexlẽ nu vɔ la, agagbugbɔ aŋlɔe ake. (Luka 4:16-20) Ehiãna zi geɖe be woazã agbalẽxatsaxatsa geɖewo hafi ate ŋu aŋlɔ nu tso nya aɖe ŋu, si wɔnɛ be ezazã nyea dɔ blibo. Togbɔ be edzɔa dzi na Kristotɔ siwo nɔ anyi tso ƒe alafa evelia me ya be yewoaŋlɔ Ŋɔŋlɔawo me nyawo ɖe blemasinuŋlɔgbalẽwo ƒe nɔnɔme nu hã la, amewo yi edzi zã agbalẽxatsaxatsaa hena ƒe alafa geɖe. Ke hã, agbalẽtata ŋuti nunyalawo xɔe se be Kristotɔwo ƒe blemasinuŋɔŋlɔgbalẽwo zazã wɔ akpa vevi aɖe le ale si ame geɖewo va trɔ ɖe ezazã ŋu me.\nViɖe siwo le blemasinuŋɔŋlɔgbalẽwo zazã me la sɔ gbɔ—wote ŋu ŋlɔa nya gbogbowo ɖe wo me, wo zazã nɔa bɔbɔe, eye wo tsɔtsɔ ɖe asi hã mesesẽ o. Togbɔ be ame aɖewo de dzesi viɖe siawo le ɣeyiɣi mawo me hã la, ame akpa gãtɔ menɔ lɔlɔ̃m be yewoaɖe asi le agbalẽxatsaxatsaa zazã ŋu o. Gake le ƒe alafa geɖewo megbe la, nu geɖewo va wɔe be ʋɛʋɛʋɛ la, blemasinuŋɔŋlɔgbalẽwo zazã va xɔ anyi nɔ.\nBlemasinuŋɔŋlɔgbalẽwo zazã dea ame dzi le ganyawo gome wu agbalẽxatsaxatsawo zazã. Woate ŋu aŋlɔ nu ɖe woƒe axawo kple evea siaa dzi, eye woate ŋu abla agbalẽ geɖe wòanye agbalẽ babla ɖeka. Le ame aɖewo ƒe susu nu la, ale si wònɔa bɔbɔe be woate ŋu ake ɖe nya aɖewo koŋ ŋu le blemasinuŋɔŋlɔgbalẽwo me la koŋue na Kristotɔwo kple agbalẽnyalawo abe senyalawo ene lɔ̃a wo zazã ɖo. Agbalẽ kpokploe si me nya gbogbowo ate ŋu anɔ—alo mawunyakpukpui geɖe ŋɔŋlɔɖi ɖe agbalẽ si woate ŋu atsɔ ɖe asi me—ɖea vi na Kristotɔwo ya ŋutɔ le nyanyuikakadɔa me. Tsɔ kpe ɖe eŋu la, wodoa akpa na blemasinuŋɔŋlɔgbalẽwo, eye zi geɖe la, wotsɔa ati wɔnɛ, si nana be wote ŋu nɔa anyi wòdidina wu agbalẽxatsaxatsawo.\nBlemasinuŋɔŋlɔgbalẽwo nyo hã na ɖokuisinuxexlẽ. Va ɖo ƒe alafa etɔ̃lia ƒe nuwuwu la, woŋlɔ Nyanyuigbalẽawo me nyawo ɖe agbalẽ aɖe si woate ŋu atsɔ aƒo ɖe kotoku me bɔbɔe la me henɔ mamam le ame siwo gblɔna be yewonye Kristotɔwo la dome. Tso ɣemaɣi la, wota Biblia bliboa alo eƒe akpa aɖewo, ɖekaɖeka biliɔn geɖe, ɖe blemasinuŋɔŋlɔgbalẽwo ƒe nɔnɔme nu.\nEgbea la, mɔnu geɖewo va li siwo wɔe be wote ŋu kena ɖe mawumenunya siwo le Biblia me la ŋu bɔbɔe. Woate ŋu ake ɖe wo ŋu le kɔmpiutawo dzi, agba siwo dzi woléa nyawo ɖo dzi, kple agbalẽwo me. Mɔnu siawo dometɔ ka ke dzie nètona xlẽa Biblia o, yi edzi nàtsɔ atu wò lɔlɔ̃ na Mawu ƒe Nya la ɖo, eye nàde ŋugble le eŋu gbe sia gbe.—Psalmo 119:97, 167.\n^ mm. 6 Kpɔ nyati si nye “The Early Christian Codex,” si dze le August 15, 1962 ƒe Eŋlisigbe me Gbetakpɔxɔ, ƒe axa 501-5.\nBlemasinuŋɔŋlɔgbalẽwo wɔ akpa vevi aɖe le Biblia mama me\nVɔ̃ɖinyenye—Ðe Womate Ŋu Atsi Enu Oa?\nWoʋu Go Ame Si Le Megbe Na Vɔ̃ɖinyenye!\nNya Vevi Siwo Tso Konyifahawo Ƒe Agbalẽa Me\nAʋatsotso Ŋutsumeɖoɖo Ƒe Dzesiea?\nMíeɖoe Kplikpaa Be Míawɔ Míaƒe Subɔsubɔdɔa Ade Goe\nWoatse Ku Le Tsitsi Me Ke Hã\nAme Tsitsiwo—Wonye Yayra Na Sɔhɛwo\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA June 2007\nGBETAKPƆXƆ—TATA SI MÍESRƆ̃NA June 2007


“Míawo ya míazɔ le Yehowa, mía Mawu la ƒe ŋkɔ me ɖaa tegbee.”—MIXA 4:5.\n1. Le agbenyuinɔnɔ gome la, aleke nɔnɔmea nɔ le Noa ŋɔli, eye aleke Noa to vovoe?\nAME gbãtɔ si woyɔ le Biblia me be ezɔ kple Mawue nye Henox. Ame eveliae nye Noa. Nuŋlɔɖia gblɔ na mí be: “Noa enye ame dzɔdzɔe kple ame maɖifɔ le eŋɔlimetɔwo dome, eye Noa zɔ kple Mawu.” (Mose I, 6:9) Kaka Noa ŋɔli naɖo la, ameƒomea tra ɖa kura tso tadedeagu dzadzɛ gbɔ. Nusi na nɔnɔme gbegblẽa gado fievo ɖe edzie nye be mawudɔla mawɔnuteƒewo va dɔ kple nyɔnuwo hedzi vi siwo woyɔna ɣemaɣi be Nefilimwo, “ame sesẽwo,” alo “ame xɔŋkɔwo.” Eyata mewɔ nuku o be ŋutasesẽ va xɔ anyigba bliboa dzi! (Mose I, 6:2, 4, 11) Ke hã, Noa yi edzi wɔ nuteƒe eye wònye “dzɔdzɔenyenye ƒe gbeƒãɖela.” (Petro II, 2:5) Esi Mawu de se nɛ be wòakpa aɖakaʋu be wòatsɔ aɖe amewo ƒe agbee la, Noa tsɔ toɖoɖo ‘wɔ nusiwo katã ƒe se Mawu de nɛ la dzi. Ewɔ ɖe sea dzi pɛpɛpɛ.’ (Mose I, 6:22) Le nyateƒe me la, Noa zɔ kple Mawu.\n2, 3. Kpɔɖeŋu nyui kae Noa ɖo ɖi na mí egbea?\n2 Paulo ŋlɔ Noa ƒe ŋkɔ tsɔ kpe ɖe ɖasefo wɔnuteƒe siwo wòyɔ ŋu esime wòŋlɔ bena: “Le xɔse me Noa, esime wòxɔ ɖeɖefia tso Mawu gbɔ le nusiwo womekpɔ haɖe o ŋuti la, etsɔ mawuvɔvɔ̃ wɔ aɖakaʋu hena eƒemetɔwo ɖeɖe, nusi me wòto bu fɔ xexemetɔwo, eye wòzu dzɔdzɔenyenye, si tso xɔse me la, ƒe domenyila.” (Hebritɔwo 11:7) Kpɔɖeŋu nyui kae nye si! Esi Noa ka ɖe edzi be Yehowa ƒe nyawo ava eme godoo ta la, ezã eƒe ɣeyiɣi, ŋusẽ, kple nunɔamesiwo bene wòate ŋu awɔ ɖe Mawu ƒe sewo dzi. Le mɔ sia tɔgbe nu la, ame geɖe ɖea asi le mɔnukpɔkpɔ siwo le xexe sia me la ŋu hezãa woƒe ɣeyiɣi, ŋusẽ, kple nunɔamesiwo le wɔwɔ ɖe Yehowa ƒe sededewo dzi me. Woƒe xɔse la ɖea dzesi eye ava xɔ woa ŋutɔwo kple ame bubuwo siaa ɖe agbe.—Luka 16:9; Timoteo I, 4:16.\n3 Anɔ eme be anya sesẽ na Noa kple eƒe ƒomea be woaɖe xɔse afia abe alesi wòsesẽe na Noa tɔgbuigã Henox, si ƒe nya míegblɔ le nyati si do ŋgɔ me, ene. Le Noa ŋɔli la, ame ʋɛ aɖewo koe nye nyateƒe tadeagulawo abe alesi ko wònɔ le Henox ŋɔli hã ene—ame enyi pɛ koe wɔ nuteƒe hetsi agbe le Tsiɖɔɖɔa me. Noa ɖe gbeƒã dzɔdzɔenyenye le xexe aɖe si me ŋutasesẽ kple agbegbegblẽnɔnɔ bɔ ɖo la me. Gawu la, woa kple eƒe ƒomea nɔ aɖaka gã aɖe kpam tsɔ nɔ dzadzram ɖo ɖe xexeame katã ƒe tsiɖɔɖɔa ŋu, togbɔ be ame aɖeke mekpɔ tsiɖɔɖɔ sia tɔgbe kpɔ o hã. Ema anya dze nu sagaa aɖee na amesiwo nɔ wo kpɔm la.\n4. Noa ƒe ŋkekea me tɔwo ƒe kpododonu ka ŋue Yesu ƒo nu tsoe?\n4 Nukutɔe la, esime Yesu nɔ nu ƒom tso Noa ƒe ŋkekea ŋu la, meƒo nu tso ŋutasesẽ, alakpasubɔsubɔ, alo agbegbegblẽnɔnɔ ya ŋu o—togbɔ be wonye nuvɔ̃ gãwo hã. Nu gbegblẽ si ŋu Yesu ƒo nu tsoe nye ameawo ƒe gbegbe be yewomase nuxlɔ̃amea o. Egblɔ be wonɔ ‘nu ɖum, nɔ nu nom, ŋutsuwo nɔ srɔ̃ ɖem, wonɔ nyɔnuwo tsɔm na bena woaɖe, vaseɖe ŋkeke si dzi Noa yi ɖe aɖakaʋua me.’ Nukae gblẽ le nuɖuɖu, nunono, kple srɔ̃ɖeɖe ŋu? Wonɔ agbe nɔm ko ‘abe ɖe naneke mele dzɔdzɔ ge o ene!’ Gake tsiɖɔɖɔ aɖe gbɔna, eye Noa nɔ gbeƒã ɖem dzɔdzɔenyenye. Ðe wòle be eƒe nyawo kple eƒe nuwɔna nanye nuxlɔ̃ame na wo hafi. Gake “womedze sii o, vaseɖe esime tɔɖɔɖɔ va, eye wòkplɔ wo katã yii.”—Mateo 24:38, 39.\n5. Nɔnɔme kawoe Noa kple eƒe ƒomea hiã?\n5 Ne míede ŋugble le ɣeyiɣi mawo ŋu la, míekpɔa nunya si le Noa ƒe nuwɔna me la dzea sii. Gake, le ŋkeke siwo do ŋgɔ na Tsiɖɔɖɔa me la, ebia dzinɔameƒo hafi woate ŋu ana woƒe agbenɔnɔ nato vovo tso ame bubuawo tɔ gbɔ. Ebia be dzi nanɔ Noa kple eƒe ƒomea ƒo hafi woate ŋu akpa aɖaka gã la ahakplɔ lã vovovoawo ƒe ɖewo ade eme. Ðe wòdzroa nuteƒewɔla ʋɛ siawo dometɔ aɖewo ɣeaɖewoɣi be yewoaɖe dzi ɖi ahanɔ agbe ‘abe ɖe naneke mele dzɔdzɔ ge o enea’? Ne esiawo to susu me na wo gɔ̃ hã la, womegbɔdzɔ le woƒe nuteƒewɔwɔ me o. Le ƒe gbogbo aɖewo—si didi wu esi mía dometɔ ɖesiaɖe ate ŋu atsɔ ado dzii le nuɖoanyi sia me—megbe la, Noa ƒe xɔse na wòtsi agbe le Tsiɖɔɖɔa me. Gake Yehowa drɔ̃ ʋɔnu amesiwo katã nɔ agbe nɔm ‘abe ɖe naneke mele dzɔdzɔ ge o ene’ eye womenɔ nusiwo katã nɔ edzi yim le woƒe ɣeyiɣia me la kpɔm dze sii o la.\nŊutasesẽ Gaɖo Ameƒomea Dome Ake\n6. Le Tsiɖɔɖɔa megbe la, nɔnɔme kae nɔ anyi?\n6 Esi tsia mie vɔ la, ameƒomea gate dzidzi ake. Gake amegbetɔwo gakpɔtɔ nye ame madeblibowo kokoko, eye “ame ƒe dzimesusu” yi edzi ‘nye vɔ̃ tso ɖevime ke.’ (Mose I, 8:21) Tsɔ kpe ɖe eŋu la, togbɔ be gbɔgbɔ vɔ̃wo megate ŋu trɔna ɖe amegbetɔwo ƒe ŋutilã me o hã la, wogakpɔtɔ nɔ ŋusẽ kpɔm ɖe amewo dzi vevie. Eteƒe medidi o, amegbetɔƒome mavɔ̃mawu la ɖee fiaa be ‘yewonɔ vɔ̃ɖitɔ la ƒe ŋusẽ te,’ eye abe alesi wòle egbea ene la, eva hiã be tadeagula vavãwo nate kame kple “Abosam ƒe aɖaŋu vɔ̃wo.”—Yohanes I, 5:19; Efesotɔwo 6:11, 12.\n7. Aleke ŋutasesẽ dzi ɖe edzi le xexeame le Tsiɖɔɖɔa megbee?\n7 Ne mede ɖeke o la, tso Nimrod ŋɔli la, amegbetɔwo ƒe ŋutasesẽ gava xɔ anyigba dzi ake le Tsiɖɔɖɔa megbe. Le alesi amewo nɔ dzidzim ɖe edzi eye wonɔ ŋgɔ yim le aɖaŋudɔwo me ta la, ŋutasesẽ ma va dzi ɖe edzi le ɣeyiɣi aɖe megbe. Le blema ɣeyiɣiwo me la, yi, akplɔ, da kple dati, kple tasiaɖam woe nɔ anyi. Le ƒe alafa siwo va yi nyitsɔ laa me la, abɔtatu kple aprimtu woe nɔ anyi, emegbe tu siwo wokplana kple tu siwo de ŋgɔ wu la va to le ƒe alafa 20 lia ƒe gɔmedzedze. Xexemeʋa I na woto aʋawɔnu bubuwo, abe aʋawɔyameʋuwo, aʋawɔʋuwo, ƒugɔmeʋawɔʋuwo, kple aɖiyawo ene vɛ. Le aʋa ma me la, aʋawɔnu siawo wu ame miliɔn geɖe. Ðe wòɖi ɖe mía? Ao.\n8. Aleke Nyaɖeɖefia 6:1-4 va emee?\n8 Le ƒe 1914 me la, woɖo Yesu zi dzi wònye Mawu ƒe Dziƒofiaɖuƒea ƒe Fia, eye “Aƒetɔ ƒe ŋkeke la” dze egɔme. (Nyaɖeɖefia 1:10) Le ŋutega aɖe si ƒe nya wogblɔ ɖe Nyaɖeɖefia ƒe agbalẽa me me la, wokpɔ Yesu wònye Fia aɖe si le sɔ ɣi aɖe dom abe aʋadziɖula ene. Sɔdola bubuwo, siwo dometɔ ɖesiaɖe tsi tre ɖi na ameƒomea ƒe fuwɔame aɖe la, dze eyome. Wo dometɔ ɖeka nye sɔ dzĩ aɖe dola, eye woɖe mɔ nɛ “be wòaɖe ŋutifafa ɖa le anyigba dzi, bena woawu wo nɔewo, eye wotsɔ yi gã de asi nɛ.” (Nyaɖeɖefia 6:1-4) Sɔ sia kple edola nye dzesi na aʋawɔwɔ, eye yi gã la nye dzesi na alesi woatsɔ aʋawɔnu sesẽwo atsrɔ̃ nuwo kple amewoe le aʋa siwo adzɔ egbea la me. Egbea, aʋawɔnu mawo dometɔ aɖewoe nye nuklia-ʋawɔnu, siwo dometɔ ɖesiaɖe ate ŋu atsrɔ̃ ame akpe gbogbowo; mɔ̃ siwo wotsɔna daa bɔmb siawo woyina ɖagbãa nuwo le teƒe siwo gbɔ didi kilometa akpe geɖewo; kpakple aʋawɔnu deŋgɔ siwo dea dɔ lãme na amewo kple esiwo naa aɖi siaa amewo si wotsɔ tsrɔ̃a ame gbogbowoe la.\nMíewɔna Ðe Yehowa ƒe Nuxlɔ̃amewo Dzi\n9. Aleke egbe ƒe xexea sɔ kple esi do ŋgɔ na Tsiɖɔɖɔae?\n9 Le Noa ŋɔli la, Yehowa tsrɔ̃ ameƒomea le ame vɔ̃ɖiwo ƒe ŋutasesẽ si gbɔ eme, si ƒe dzo Nefilimawo nɔ tutum ɖo, la ta. Ke egbea ya ɖe? Ðe ŋutasesẽ si le anyigba dzi egbea la dzi ɖe kpɔtɔ wu alesi wònɔ ɣemaɣia? Kura o! Gawu la, abe alesi wònɔ le Noa ŋɔli ene la, amewo le woƒe dɔwɔwɔwo dzi, le agbagba dzem be yewoanɔ agbe ‘abe ɖe naneke mele dzɔdzɔ ge o ene’ eye wogbe be yewomaɖo to nu si xlɔ̃m wole wo la o. (Luka 17:26, 27) Ekema ɖe susu aɖe si li tae míake ɖi be Yehowa magatsrɔ̃ ameƒomea ake oa? Ðikeke mele eŋu o.\n10. (a) Nuxlɔ̃ame kae wona zi gbɔ zi geɖe le Biblia me nyagblɔɖiwo me? (b) Nunyanu ka koe li egbea ame nawɔ?\n10 Ƒe alafa geɖe do ŋgɔ na Tsiɖɔɖɔa la, Henox gblɔ tsɔtsrɔ̃ aɖe si ava va le míaƒe ŋkekea me la ɖi. (Yuda 14, 15) Yesu hã ƒo nu tso “xaxa gã” si gbɔna ŋu. (Mateo 24:21) Nyagblɔɖila bubuwo xlɔ̃ nu ku ɖe ɣeyiɣi ma ŋu. (Xezekiel 38:18-23; Daniel 12:1; Yoel 2:31, 32) Le Nyaɖeɖefia ƒe agbalẽa me la, míexlẽ nu tso alesi tututu tsɔtsrɔ̃ mamlɛa anɔ ŋu. (Nyaɖeɖefia 19:11-21) Abe ame ɖekaɖekawo ene la, míesrɔ̃a Noa ƒe kpɔɖeŋua eye míenye dzɔdzɔenyenye ƒe gbeƒãɖela dovevienuwo. Míewɔna ɖe Yehowa ƒe nuxlɔ̃amewo dzi eye míekpena ɖe amewo ŋu lɔlɔ̃tɔe be woawo hã nawɔ nenema ke. Eyata, abe Noa ene la, míezɔna kple Mawu. Le nyateƒe me la, ele vevie be amesiame si di be yeatsi agbe la nayi edzi azɔ kple Mawu. Aleke míate ŋu awɔ esia le nyaƒoɖeamenu siwo míedoa goe gbesiagbe la me? Ehiã be míatu xɔse sẽŋu ɖo ɖe Mawu ƒe tameɖoɖowo ƒe emevava ŋu.—Hebritɔwo 11:6.\nYi Edzi Nàzɔ Kple Mawu le Ɣeyiɣi Sesẽwo Me\n11. Mɔ ka nue míesrɔ̃a ƒe alafa gbãtɔ me Kristotɔwo le?\n11 Le ƒe alafa gbãtɔ me la, wogblɔ tso Kristotɔ amesiaminawo ŋu be wole ‘Mɔ La Dzi.’ (Dɔwɔwɔwo 9:2) Woƒe agbenɔnɔ bliboa katã nɔ te ɖe Yehowa kple Yesu Kristo dzixɔxɔse dzi. Woto woƒe Aƒetɔ ƒe afɔtoƒe. Egbea, Kristotɔ wɔnuteƒewo wɔa nenema ke.\n12. Nukae dzɔ esime Yesu na nuɖuɖu ameha aɖe nukutɔe?\n12 Nusitae xɔse le vevie ɖo la dze le nane si dzɔ le Yesu ƒe subɔsubɔdɔa me me. Ɣeaɖeɣi la, Yesu na nuɖuɖu ameha aɖe si me ŋutsu siwo anɔ 5,000 nɔ nukutɔe. Ewɔ nuku na ameawo eye wòdzɔ dzi na wo. Gake se nusi dzɔ le eyome ɖa. Míexlẽ be: “Esi ameawo kpɔ dzesi, si wòwɔ la, wogblɔ bena: Vavã amesia nye nyagblɔɖila, si gbɔna ɖe xexeame. Eye esi Yesu dze sii bena, wole vava ge, eye woalé ye sesẽ aɖo fiae la, eɖe eɖokui ɖe aga yi ɖe to la dzi.” (Yohanes 6:10-15) Le zã ma ke me la, edzo yi teƒe bubu. Ðewohĩ fia si Yesu gbe be yemaɖu o la anya te ɖe ame geɖe dzi. Ne mede ɖeke o la, eɖee fia be nunya deŋgɔ le ye si tae wòate ŋu anye fia ɖo eye ŋusẽ le esi hã be wòate ŋu akpɔ ameawo ƒe ŋutilãmenuhiahiãwo gbɔ. Gake Yehowa ƒe game mekpɔ de ne Yesu naɖu fia o. Gakpe ɖe eŋu la, Yesu ƒe Fiaɖuƒea nye esi anɔ dziƒo, ke menye anyigba dzi o.\n13, 14. Nukpɔsusu kae ame geɖe ɖe fia, eye aleke wodo woƒe xɔse kpɔe?\n13 Ke hã, ameha la ti Yesu yome yi ɖake ɖe eŋu “le ƒua godo,” abe alesi Yohanes gblɔe ene. Le esi Yesu gbe ameawo ƒe agbagba si wodze be yewoalée aɖo fia megbe la, nukatae wogati eyome yi afima ɖo? Wo dometɔ geɖe ɖe ŋutilãmenukpɔsusu si le wo si la fia heƒo nu tso ŋutilãmenu siwo Yehowa na le gbeadzi le Mose ŋɔli la ŋu. Nusi wòfiae nye be Yesu neyi edzi wòanɔ ŋutilãmenuwo nam yewo. Esi Yesu kpɔ woƒe nukpɔsusu gbegblẽa dze sii la, ete gbɔgbɔmenyateƒe si ate ŋu ana woƒe tamesusu natrɔ la fiafia wo. (Yohanes 6:17, 24, 25, 30, 31, 35-40) Esia wɔe be ame aɖewo li liʋiliʋi le eŋu, vevietɔ esime wòdo lo sia na wo be: “Vavã, vavã mele egblɔm na mi bena: Ne menye ɖe mieɖu Amegbetɔvi la ƒe ŋutilã, eye mieno eƒe ʋu o la, ekema agbe aɖeke manɔ mia me o. Amesi ɖua nye ŋutilã, eye wònoa nye ʋu la, agbe mavɔ le esi, eye nye la mafɔe ɖe tsitre le nuwuwuŋkeke la dzi.”—Yohanes 6:53, 54.\n14 Yesu ƒe lododowo wɔa dɔ ɖe amewo dzi zi geɖe eye wonana woɖenɛ fiana ne wodii le nyateƒe me be yewoazɔ kple Mawu. Lododo sia hã nye wo dometɔ ɖeka. Ena ameawo ɖe nɔnɔme vovovowo fia. Míexlẽ be: “Eƒe nusrɔ̃lawo dome ame geɖewo, esi wose esia la, wogblɔ bena: Esia nye nya sesẽ; ameka ate ŋu asee mahã?” Yesu yi edzi ɖe eme na wo be woadi gbɔgbɔmegɔmesese si le yeƒe nyawo ŋu. Egblɔ be: “Gbɔgbɔ la gbɔa agbe, ŋutilã menyo na naneke o; nya, siwo megblɔ na mi la, [gbɔgbɔ] kple agbe wonye. Tso esia dzi la eƒe nusrɔ̃lawo dome ame geɖewo de megbe, eye womegazɔna kpakplii o.”—Yohanes 6:60, 63, 66.\n15. Nukpɔsusu nyui kae nɔ Yesu yomedzela aɖewo si?\n15 Ke hã, menye Yesu ƒe nusrɔ̃lawo katãe wɔ nu alea o. Le nyateƒe me la, nusrɔ̃la wɔnuteƒeawo mese nusi gblɔm Yesu nɔ la gɔme keŋkeŋ o. Gake kakaɖedzi sẽŋu gakpɔtɔ nɔ wo si ɖe eyama me. Petro, si nye nusrɔ̃la wɔnuteƒeawo dometɔ ɖeka, ɖe amesiwo katã mede megbe o ƒe seselelãme gblɔ, esime wògblɔ be: “Aƒetɔ, ameka gbɔ gɔ̃ míaʋu ayi mahã? Agbe mavɔ nyawo le asiwò.” (Yohanes 6:68) Nɔnɔme nyui ka gbegbee nye si, eye kpɔɖeŋu nyui kae nye si woɖo!\n16. Aleke woate ŋu ado mí akpɔe, eye nukpɔsusu nyui kae wòle be míatu ɖo?\n16 Woate ŋu ado mí amesiwo li egbea la akpɔ abe alesi wodo nusrɔ̃la gbãtɔ mawo kpɔe ene. Le mía gome la, ɖewohĩ dzi anɔ ɖeɖem le mía ƒo be Yehowa ƒe ŋugbedodowo mele eme vam kaba abe alesi míedii ene o. Míate ŋu asusui be alesi wole Ŋɔŋlɔawo me ɖemee ɖe míaƒe Biblia-srɔ̃gbalẽwo me la gɔme sese sesẽ. Ðewohĩ hati Kristotɔ aɖe ƒe nuwɔna aɖia mía nu. Ðe wòasɔ be míadzudzɔ zɔzɔ kple Mawu ɖe susu siawo kple etɔgbewo taa? Kura o! Nusrɔ̃la siwo trɔ le Yesu yome la ɖe ŋutilãmenukpɔsusuwo fia. Ele be míaƒo asa na nusia tɔgbe wɔwɔ.\n‘Míawo Míenye Amesiwo Gbugbɔna Ðe Megbe O’\n17. Nukawoe ate ŋu akpe ɖe mía ŋu míayi edzi azɔ kple Mawu?\n17 Apostolo Paulo ŋlɔ bena: ‘Ŋɔŋlɔ sia ŋɔŋlɔ tso Mawu ƒe gbɔgbɔ me.’ (Timoteo II, 3:16) Yehowa gblɔe eme kɔ na mí nyuie le Biblia me be: “Mɔ la enye si, mito edzi!” (Yesaya 30:21) Toɖoɖo Mawu ƒe Nya kpena ɖe mía ŋu be ‘míakpɔ nyuie le alesi míezɔnae ŋu.’ (Efesotɔwo 5:15) Biblia sɔsrɔ̃ kple ŋugbledede le nusi míesrɔ̃na ŋu kpena ɖe mía ŋu be ‘míeyia edzi zɔna le nyateƒea me.’ (Yohanes III, 3) Le nyateƒe me la, abe alesi Yesu gblɔe ene la, “gbɔgbɔ la gbɔa agbe, ŋutilã menyo na naneke o.” Mɔfiame ɖeka kolia si dzi míate ŋu aka ɖo ahazɔ ɖe edzi lae nye gbɔgbɔmemɔfiame, si tsoa Yehowa ƒe Nya, eƒe gbɔgbɔa, kple eƒe habɔbɔa gbɔ.\n18. (a) Nusi me susu mele o kae ame aɖewo wɔna? (b) Xɔse ka ƒomevie míetuna ɖo?\n18 Egbea, amesiwo ƒo dzi ɖena le, le amegbetɔwo ƒe tamebubu ta alo le mɔkpɔkpɔ siwo mele eme vam o ta, la trɔna ɖe kɔlili nusiwo le xexeame la ŋu zi geɖe. Esi womegatsia dzi ɖe naneke ŋu o ta la, womekpɔa susu si tae wòle be ‘woanɔ ŋudzɔ’ ɖo la dzea sii o, eye wotiana be yewoati ŋutilãmetaɖodzinuwo yome tsɔ wu be yewoatsɔ Fiaɖuƒea ƒe nuwo aɖo nɔƒe gbãtɔ. (Mateo 24:42) Zɔzɔ alea nye nusi me nunya mele kura o. Se apostolo Paulo ƒe nya siawo ɖa: “Míawo míenye amesiwo gbugbɔna ɖe megbe ɖe gbegblẽ me la dometɔwo o, ke boŋ amesiwo xɔnɛ sena hena luʋɔ xɔxɔ la dometɔwo míenye.” (Hebritɔwo 10:39) Abe Henox kple Noa ene la, míele ɣeyiɣi sesẽwo me, gake abe woawo ene la, mɔnukpɔkpɔ su mía si be míazɔ kple Mawu. Esia wɔwɔ na mɔkpɔkpɔ si ŋu kakaɖedzi le la su mía si be Yehowa ƒe ŋugbedodowo ava eme míakpɔ, woaɖe nuvɔ̃ɖiwɔwɔ ɖa, eye dzɔdzɔenyenye ƒe xexe yeye ava. Mɔkpɔkpɔ gã kae nye si!\n19. Aleke Mixa ɖɔ nyateƒe tadeagulawo ƒe nuwɔnawoe?\n19 Mixa ƒe nya siwo tso gbɔgbɔ me la gblɔ tso xexeme dukɔwo ŋu be wo dometɔ ɖesiaɖe azɔ le “eƒe mawu ƒe ŋkɔ me.” Emegbe egblɔ le eya ŋutɔ kple tadeagula wɔnuteƒe bubuwo ŋu be: “Míawo ya míazɔ le Yehowa, mía Mawu la ƒe ŋkɔ me ɖaa tegbee.” (Mixa 4:5) Ne wò tameɖoɖoa sɔ kple Mixa tɔ la, ekema nɔ Yehowa ŋu kplikplikpli metsɔ le alesi gbegbe ɣeyiɣiawo ava sesẽe me o. (Yakobo 4:8) Nenye míaƒe dzimedidi be mía dometɔ ɖesiaɖe nazɔ kple Yehowa mía Mawu la tso fifia yi ɖe mavɔmavɔ me, ɖaa tegbee!\n• Go kawo mee Noa ƒe ŋkekea kple mía tɔa ɖi wo nɔewo le?\n• Aleke Noa kple eƒe ƒomea nɔ agbee, eye aleke míate ŋu asrɔ̃ woƒe xɔsee?\n• Nukpɔsusu gbegblẽ kae Yesu yomedzela aɖewo ɖe fia?\n• Nukae Kristotɔ vavãwo ɖo be yewoawɔ?\nAbe alesi wònɔ le Noa ŋɔli ene la, amewo nyrɔ wo ɖokuiwo ɖe woƒe gbesiagbedɔwɔnawo me vĩ egbea\nEsi míenye Fiaɖuƒegbeƒãɖelawo ta la, ‘míenye amesiwo gbugbɔna ɖe megbe o’\nƉoe Ɖe Amewo Ɖoe Ɖe Amewo Míazɔ Le Yehowa, Mía Mawu La Ƒe Ŋkɔ Me\nw05 9/1 axa 18-22


GBE BUBU Armenian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Eŋlisi Eʋegbe German Hiligaynon Hungarian Igbo Italian Korean Lithuanian Malagasy Myanmar Persian Polish Portuguese Romanian Sepedi Sesotho (Lesotho) Setswana Slovak Slovenian Sranantongo Swahili Tsonga Turkish Ukrainian\nAleke Mawu bu ɣletivimefakaka si yi edzi le Israel viwo dome lae?\nNyagɔmeɖegbalẽ aɖe ɖe ɣletivimefakaka gɔme be enye “nusɔsrɔ̃ tso ɣletinyigbawo, ɣe, ɣleti, kple ɣletiviwo ƒe zɔɖeɖe ŋuti le esi woxɔe se be woƒe zɔɖeɖea tea ŋu kpɔa ŋusẽ ɖe amewo ƒe agbenɔnɔ dzi ta.” Ne anyigbaa le xlã ƒom ɣea ƒe sia ƒe la, anyigbadzinɔlawo kpɔnɛ be ɣletivihatsotsowo ƒe nɔƒe nɔa tɔtrɔm. Tso blema ke la, amewo nɔa ŋku lém ɖe tɔtrɔ siawo ŋu hegblɔna be gɔmesese tɔxɛ aɖe le wo ŋu.\nAnɔ eme be blema Babilontɔwo, siwo subɔa ɣletiviwo kple ɣletivihatsotsowo lae to ɣletivimefakaka vɛ. Israel viwo hã va ƒo wo ɖokuiwo ɖe subɔsubɔ sia me esime wotra ɖa tso tadedeagu vavãtɔa gbɔ. Kaka Yuda Fia Yosiya ƒe ɣeyiɣiawo naɖo la, ɣletivimefakaka va xɔ aƒe ɖe dukɔa me keŋ. Ale si Mawu bu nuwɔna siae la me kɔ ƒãa. Ƒe alafa aɖewo do ŋgɔ la, Mose ƒe Sea gblɔ be ame sia ame si kpɔ gome le ɣletiviwo subɔsubɔ me la dze na ku.—5 Mose 17:2-5.\nAfɔ siwo Fia Yosiya ɖe be yeatsɔ ana Yudatɔwo natrɔ ɖe tadedeagu dzadzɛtɔa ŋu la dometɔ aɖee nye sedede ɖe vɔsasa na “ɣe, ɣleti kple ɣletiviwo kpakple dziƒonuwo katã” nu. Le Biblia ƒe nya nu la, fia la ɖe afɔ sia le esi wòdi “be yeadze Yehowa yome, eye yealé eƒe sewo” me ɖe asi ta. (2 Fiawo 23:3-5) Esia nye kpɔɖeŋu si wòle be ame siwo di be yewoade ta agu na Mawu le “gbɔgbɔ kple nyateƒe” me egbea la nasrɔ̃.—Yohanes 4:24.\nAme kawoe woyɔ le Dɔwɔwɔwo 28:11 be “Zeus Viwo”?\nBiblia gbalẽ si nye Dɔwɔwɔwo ka nya ta be esi apostolo Paulo yina ɖe Roma la, eɖo tɔdziʋu aɖe tso Melite yi Puteoli, eye be dzesi si nɔ ʋua ŋu lae nye “Zeus Viwo.” (Dɔwɔwɔwo 28:11) Blema tɔƒodelawo kple ƒudzimɔzɔlawo zãa dzesi sia ŋutɔ.\nLe Helatɔwo kple Romatɔwo ƒe xotutuwo me la, woƒe mawu Zeus (alo Jupiter) kple mawunɔ Leda wodzi venɔvi eve, Castor kple Pollux. Wobua ‘Zeus Vi’ siawo be wonye ƒudzidelawo ƒe mawu siwo kpɔ ŋusẽ ɖe ya kple ƒutsotsoewo dzi. Eya ta wova subɔa wo abe tɔƒodelawo ƒe mawuwo ƒe tatɔwo ene. Ƒudzimɔzɔlawo saa vɔ na wo hedoa gbe ɖa na wo be woakpɔ yewo ta tso ahom me. Ame akpa gãtɔ xɔ edzi se be mawu venɔvi siawo ɖe woƒe ametakpɔŋusẽ fia to St. Elmo ƒe dzo, si nye keklẽ ƒomevi aɖe si dzena le tɔdziʋuwo ƒe abalatiwo tame ɣeaɖewoɣi ne ahom sesẽwo le tutum la dzi.\nCastor kple Pollux subɔsubɔ va xɔ aƒe ɖe Helatɔwo kple Romatɔwo dome ŋutɔ, eye blemanuŋlɔɖi aɖe gblɔe kɔtɛ be subɔsubɔ sia nɔ nuto siwo ƒo xlã Kirene me, le Dziehe Afrika. Teƒe aɖe si te ɖe nuto sia ŋu le Alexandria, si le Egipte lae tɔdziʋu si ŋu woƒo nu tso le Dɔwɔwɔwo ƒe agbalẽa me la tso.\nBabilontɔwo ƒe nuŋlɔɖikpe si dzi wota Fia Nazimaruttash kple ɣletivihatsotsowo ɖo\nDenario gaku si dzi wota “Zeus Viwo” ɖo, ƒe 114-113 D.M.Ŋ.\n[Picture Credit Lines on page 9]\nNuŋlɔɖikpe: Réunion des Musées Nationaux/Art Resource, NY; gaku: Courtesy Classical Numismatic Group, Inc./cngcoins.com


Israel-viwo Dzo Le Babilon Hetrɔ Yina Yerusalem | Biblia Me Ŋutinya\nMawu Ƒe Amewo Dzo Le Babilon\nANƆ abe ƒe eve ene va yi tso esime Mediatɔwo kple Persiatɔwo xɔ Babilon. Ke kpɔ nusi le dzɔdzɔm fifia la ɖa! Ẽ, Israel-viwo le dzodzom le Babilon. Aleke wowɔ hafi kpɔ ablɔɖe? Amekae ɖe asi le wo ŋu?\nKores, Persia-fia, ye. Gbaɖegbe ʋĩ hafi woadzi Kores la, Yehowa na eƒe nyagblɔɖila ŋlɔ nu tso eŋu be: ‘Nusi tututu medi be nàwɔ lae nàwɔ. Agboawo anɔ ʋuʋu ɖi na wò be nàxɔ du la.’ Eye Kores ye nɔ ŋgɔ woxɔ Babilon. Mediatɔwo kple Persiatɔwo to agbo siwo le ʋuʋu ɖi la me hege ɖe du la me le zã me.\nGake Yehowa ƒe nyagblɔɖila Yesaya gagblɔ hã be Kores aɖe gbe be woagatu Yerusalem kple eƒe gbedoxɔ la. Ðe Kores ɖe gbe sia? Ẽ. Kores gblɔ na Israel-viwo be: ‘Azɔ miheyi Yerusalem, miatu Yehowa, miaƒe Mawu ƒe gbedoxɔ la.’ Eye esiae Israel-vi siawo dze mɔ yina wɔwɔ ge.\nGake menye Israel-vi, siwo le Babilon la katãe ate ŋu azɔ mɔ didi la ayi Yerusalem o. Enye mɔ didi aɖe, abe agbadroƒe 500 (kilometa 800) ene, eye geɖe tsi akpa alo wonye dɔnɔwo be woate ŋu azɔ mɔ didi ma. Ame aɖewo hã meyi o le susu bubu aɖewo ta. Gake Kores gblɔ na amesiwo meyi o la be: ‘Mitsɔ klosalo kple sika kple nunana bubuwo na amesiwo trɔ yina Yerusalem kple eƒe gbedoxɔa tu ge la.’\nEyata wotsɔ nunana geɖe na Israel-vi siawo, siwo yina Yerusalem la. Azɔ hã la, Kores tsɔ agbawo kple kplu, siwo Fia Nebukadnezar tsɔ le Yehowa ƒe gbedoxɔ me esime wòtsrɔ̃ Yerusalem la na wo. Wona nu geɖe fũ ameawo be woatsɔ ayii.\nLe mɔzɔzɔ abe ɣleti ene ene megbe la, Israel-viwo ɖo Yerusalem ɖe game dzi. Ƒe 70 tututu enye ma tso esime wotsrɔ̃ du la; eye anyigba la tsi ƒuƒlu keŋkeŋ, ame mele edzi o. Gake togbɔ be Israel-viwo trɔ va woa ŋutɔwo ƒe dukɔ me hã la, wole fu geɖe kpe ge abe alesi míele esrɔ̃ gee ene.


Luka 20 - Holy Bible [Ewe Bible 1913] - (Luk 20)\nEye le ŋkekeawo dometɔ ɖeka dzi, esi wòle nu fiam, eye wòle nyanyuie la gblɔm na dukɔ la le mawuƒe me la, eva ve me bena, nunɔlagãwo kple agbalẽfialawo kpakple amegãwo va tsi tre,\neye wogblɔ nɛ bena: Gblɔe na mi, ŋusẽ ka nètsɔ wɔ esiawoe? Alo amekae tsɔ ŋusẽ sia na wò mahã?\nEye wòɖo eŋu gblɔ na wo bena: Nye hã mabia nya ɖeka mi, ne miagblɔe nam;\nYohanes ƒe mawutsidedetaname la, dziƒo wòtso loo, alo amewo gbɔ wòtso mahã?\nKe woawo la woke ɖi kple wo nɔewo gblɔ bena: Ne miegblɔ bena: Dziƒo wòtso la, agblɔ bena: Ekema nukaŋuti miexɔ edzi se oa?\nKe ne miegblɔ bena: Amewo gbɔ wòtso la, ekema dukɔ la katã laƒu kpe mí; elabena wokpɔ kakaɖedzi bena, Yohanes enye nyagblɔɖila.\nEye woɖo ŋu bena, yewomenya afisi wòtso o.\nEye Yesu gblɔ nɛ wo bena: Ekema nye hã nyemagblɔ ŋusẽ, si metso wɔ nusiawo na mi o.\nEye wòde asi lo sia dodo me na dukɔ la bena: Amea ɖe de weingble, eye woɖee asi na agbleŋlɔlawo, eye wòyi nugbe eteƒe didi.\nEye le ɣeyiɣi nyui la dzi la edo dɔla ɖo ɖe agbledelawo gbɔ, bena woatsɔ weingble la ƒe kutsetsea ɖewo anɛ, ke agbledelawo ƒoe, eye wodoe ɖa asi ƒuƒlu.\nEye wògadɔ dɔla bubu ɖa; ke woƒo eya hã, eye esi wodo ŋukpee la, wodɔe ɖa asi ƒuƒlu.\nEye wògadɔ etɔ̃lia ɖa, ke esi woɖe abi eya ŋu la, wokɔe ƒu gbe.\nKe weingble la ƒe aƒetɔ gblɔ bena: Nuka wɔ ge mala? Madɔ vinye lɔlɔ̃tɔ ɖa; ɖewohĩ wòasi eya ŋku me ɖa.\nKe esi agbledelawo kpɔe la, wode adaŋu kple wo nɔewo gblɔ bena: Esia nye domenyila la, mina miawui, bena domenyinyi la nazu mía tɔ.\nEye esi wokɔe ƒu gbe ɖe weingble la xa la, wowui. Azɔ nuka weingble la ƒe aƒetɔ awɔ wo mahã?\nAva, eye wòatsrɔ̃ agbledela siawo, eye wòade agble la asi na ame bubuwo. Ke esi wose esia la, wogblɔ bena: Kpao, meganɔ nenema o!\nEye wòkpɔ wo dũ gblo bena: Nuka gɔ̃e nye esia, si woŋlɔ ɖi bena: „Kpe, si xɔtulawo gbe la, eya ke tro zu dzogoekpe“ mahã?\nAmesiame, si adze kpe ma dzi la, aŋe gudugudu; ke amesi dzi wòadze la, atui memie.\nEye agbalẽfialawo kple nunɔlagãwo di bena, yewoalée le gaƒoƒo ma me, ke wovɔ̃ dukɔ la, elabena wodze sii bena, edo lo sia ɖe yewo ŋu.\nEye wole eŋu dzɔm, eye wodo adzamenɔla, siwo da alakpa be, yewonye ame dzɔdzɔewo la ɖa, bena woalée le nya me, ne yewoadee asi na fia kple mɔ̃mefia ƒe ŋusẽ?\nEye wobiae gblo bena: Nufiala, míenyae bena, nègblɔa nya, eye nefia nu ɖe eteƒe, eye mèkpɔa ame ŋku me o; ke boŋ nèle Mawu ƒe ma la fiãm le nyateƒe me.\nWoɖe mɔ bena, miadzɔ nu na kaisaro loo, alo womeɖe mɔ oa?\nEye esi wòdze si woƒe aɖaŋu vɔ̃a la, egblɔ na wo bena: Nuka miele teyem kpɔ mahã?\nMifia denario lam: ameka ƒe tata kple ŋɔŋlɔe le edzi mahã? Eye wogblɔ bena: Kaisaro tɔe.\nEye wògblɔ na wo bena: Eyaŋuti mitsɔ nusi nye kaisaro tɔ la, na kaisaro, eye nusi nye Mawu tɔ la, na Mawu!\nEye womete ŋu lée le eƒe nya me le dukɔ la ƒe ŋku me o, eye woƒe mo wɔ yaa le eƒe ŋuɖoɖo la ŋuti, eye wozi kpi.\nTete zadukitɔwo dometɔa ɖewo, siwo sẽa nu le tsitretsitsi ŋuti bena, meli o la, va biae bena:\nNufiala, Mose ŋlɔ ɖi na mí bena: Ne amea ɖe nɔviŋutsu, tsi srɔ̃ le esi la ku, eye megblẽ viwo ɖi o la, nɔvia naɖe srɔ̃a, eye wòado ƒome ɖi na nɔvia.\nAzɔ nɔviŋutsu adre li, eye esi gbãtɔ ɖe srɔ̃ la, eku megblẽ viwo ɖi o;\nkple etɔ̃lia hã ɖee, eye nenema ke wo ame adre la katã megblẽ viwo ɖi o, eye woku.\nEmegbe la nyɔnu la hã ku.\nAzɔ le tsitretsitsi la me ɖee, wo dometɔ ka srɔ̃ nyɔnu la azu mahã? Elabena wo ame adre la katã ɖee kpɔ.\nEye Yesu gblɔ na wo bena: Xexe sia me viwo ɖea srɔ̃, eye wotsɔa wo nana, be woaɖe;\nke amesiwo dze be, woƒe asi nasu xexe keme kple ame kukuwo ƒe tsitretsitsi dzi la, womeɖea srɔ̃ o, eye wometsɔa wo nana, be woaɖe hã o,\nKe bena ame kukuwo atsi tre la, Mose hã gblɔe fia le ŋuve la gbɔ, esi wòyɔ Aƒetɔ la bena: „Abraham ƒe Mawu kple Isak ƒe Mawu kple Yakob ƒe Mawu.“\nKe Mawu la, menye ame kukuwo ƒe Mawu wònye o, ke boŋ ame gbagbewo tɔe; elabena wo katã wole agbe nɛ.\nEye agbalẽfialawo dometɔa ɖewo xɔ edzi gblɔ bena: Nufiala, ègblɔe nyuie.\nEye womegado dzi bia nyaa ɖekee o.\nEye wògblɔ na wo bena: Aleke wɔ miegblɔ bena: Kristo la nye Dawid vi mahã?\nElabena Dawid ŋutɔ gblɔ le Psalmo ƒe agbalẽ me bena: Aƒetɔ la gblɔ na nye Aƒetɔ bena: „Bɔbɔ nɔ nye nuɖusi me,\nvaseɖe esime matso wò ketɔwo awɔ wò afɔɖodzinu.“\nAzɔ ne Dawid yɔnɛ be Aƒetɔ la, aleke wo wònye via mahã?\nKe esi dukɔ la katã le to ɖomii la, egblɔ na nusrɔ̃lawo bena;\nMikpɔ mia ɖokui dzi nyuie le agbalẽfialawo ŋuti, amesiwo lɔ̃a tsatsa le awu ʋlayawo me kple gbeɖonamewo le ablɔwo me kple nɔƒe gbãtɔwo nɔnɔ le ƒuƒoƒewo kpakple kplɔ̃ta nɔnɔwo le nuɖuƒewo;\namesiwo mia ahosiwo ƒe aƒewo, eye wodaa alakpa nɔa gbe ɖiɖiwo dom ɖa; amesiawo laxɔ fɔbubu sesẽtɔ awu.


Nehemiya 8 | Biblia Le Internet Dzi | Xexe Yeye Gɔmeɖeɖe\nWoxlẽ Se la heɖe eme na dukɔa (1-12)\nWoɖu Agbadɔŋkekenyui (13-18)\n8 Dukɔ blibo la kpe ta ɖekae ɖe ablɔ si le Tsigboa+ ŋgɔ la me, eye wogblɔ na nugbugbɔŋlɔla* Ezra+ be wòatsɔ Mose ƒe Se,+ si Yehowa de na Israel+ la, ƒe agbalẽ la vɛ. 2 Eya ta nunɔla Ezra tsɔ Se la va ŋutsuwo, nyɔnuwo kple ame siwo katã ate ŋu ase nya ahase egɔme la ƒe ha+ bliboa ŋkume le ɣleti adrelia+ ƒe ŋkeke gbãtɔ dzi. 3 Eye wòxlẽe sesĩe+ le ablɔ si le Tsigboa ŋgɔ la me, tso ŋdi va se ɖe ɣeɖota, le ŋutsuwo, nyɔnuwo kple ame bubu siwo ate ŋu ase nu gɔme la ŋkume; eye dukɔ blibo la ƒe to nɔ Segbalẽ la ŋu vevie.+ 4 Eye nugbugbɔŋlɔla* Ezra tɔ ɖe teƒe kɔkɔ si wotsɔ ʋuƒo wɔ ɖe wɔnaa ŋu; eye Matitiya, Sema, Anaiya, Uriya, Hilkiya kple Maaseya tɔ ɖe exa le eƒe ɖusime, eye Pedaya, Misael, Malkiya,+ Hasum, Has-Badana, Zakariya kple Mesulam le eƒe miame. 5 Ezra ʋu agbalẽ la le dukɔ blibo la ŋkume, elabena eya le kɔkɔƒe wu dukɔ blibo la. Esi wòʋui la, dukɔ blibo la tso. 6 Eye Ezra kafu Yehowa, Mawu vavã, Mawu gã la, eye dukɔ blibo la katã wu woƒe asiwo dzi ɖo eŋu be: “Amen!* Amen!”+ Azɔ wobɔbɔ tsyɔ mo anyi hede ta agu na Yehowa. 7 Yesua, Bani, Serebiya,+ Yamin, Akub, Sabetai, Hodiya, Maaseya, Kelita, Azariya, Yozabad,+ Hanan, Pelaya, siwo nye Lewi viwo, nɔ Se la me ɖem na dukɔ la,+ esime dukɔ la le tsitrenu. 8 Eye wokɔ gbe dzi xlẽ agbalẽ si nye Mawu vavã la ƒe Se la, woɖe eme tsitotsito, wona gɔmesese si le eŋu la dze, ale wona ameawo se nu si xlẽm wole la gɔme.*+ 9 Eye Nehemiya, si nye nutodziɖula* la, kple nunɔla Ezra,+ si nye nugbugbɔŋlɔla* la kpakple Lewi vi siwo nɔ nu fiam dukɔa la gblɔ na dukɔ blibo la be: “Egbeŋkeke sia le kɔkɔe na Yehowa mia Mawu la.+ Migaxa nu alo afa avi o.” Elabena dukɔ blibo la katã nɔ avi fam esime wonɔ Se la me nyawo sem. 10 Eye wògagblɔ na wo be: “Miyi, ne miaɖu nu damiwo, eye miano nu viviwo, eye miɖo ɖe ɖe+ ame siwo si naneke mele o; elabena ŋkeke sia le kɔkɔe na míaƒe Aƒetɔ la, eya ta migaxa nu o, elabena dzidzɔ si tsoa Yehowa gbɔe nye miaƒe mɔ́ sesẽ.”* 11 Eye Lewi viwo gblɔ na dukɔ blibo la be: “Mizi ɖoɖoe! Elabena ŋkeke sia le kɔkɔe, eya ta migaxa nu o.” 12 Eya ta dukɔ blibo la katã dzo yi ɖaɖu nu no nu, eye woɖo ɖewo ɖe amewo, eye wotu aglo gã,+ elabena wose nya siwo wogblɔ na wo la gɔme.+ 13 Le ŋkeke evelia dzi la, dukɔ blibo la ƒe tatɔ siwo le wo fofowo ƒe aƒekɔwo nu, nunɔlawo kple Lewi viwo, kpe ta ɖe nugbugbɔŋlɔla* Ezra gbɔ, ne woase Se la me nyawo gɔme nyuie wu. 14 Eye wokpɔ woŋlɔ ɖe Se si Yehowa de to Mose dzi me be, Israel-viwo nanɔ agbadɔwo me le ŋkekenyui la dzi le ɣleti adrelia+ me, 15 eye be woaɖe gbeƒã+ ahaɖo du ɖe woƒe duwo katã me kple Yerusalem blibo la be: “Miyi tonuto la me, eye mitso amiti ƒe alɔwo, gbemiti ƒe alɔwo, mirte ƒe alɔwo, deʋayawo kple ati dodoewo ƒe alɔwo vɛ, ne míatsɔ atu agbadɔwo, abe ale si woŋlɔe ɖi ene.” 16 Eye dukɔ la do go yi ɖatso wo vɛ, eye wotu agbadɔwo, wo dometɔ ɖe sia ɖe tui ɖe eya ŋutɔ ƒe xɔ ta, woƒe xɔxɔnuwo, Mawu vavã+ la ƒe aƒe la ƒe xɔxɔnuwo, Tsigbo+ la ƒe ablɔ me kple Efrayim-gbo+ la ƒe ablɔ me. 17 Ale ame siwo gbɔ tso aboyo me la ƒe ha blibo la katã tu agbadɔwo, eye wonɔ agbadɔawo me, elabena tso Yosua,+ Nun vi, ƒe ŋkekeawo me va se ɖe ŋkeke ma dzi la, Israel-viwo mewɔe alea kpɔ o, ale wokpɔ dzidzɔ gã aɖe.+ 18 Eye woxlẽ Mawu vavã la ƒe Segbalẽ+ la gbe sia gbe, tso ŋkeke gbãtɔ dzi va se ɖe ŋkeke mamlɛtɔ dzi. Woɖu ŋkekenyui la ŋkeke adre, eye le ŋkeke enyia gbe la, wowɔ takpekpe tɔxɛ le ɖoɖo la nu.+\n^ Egɔmeɖeɖe tẽe, “woxlẽ nua egɔme nya se.”


Kolosetɔwo 3 | Biblia Le Internet Dzi | Xexe Yeye Gɔmeɖeɖe\nAmenyenye xoxoa kple yeyea (1-17)\nMiwu miaƒe ŋutinuwo (5)\nLɔlɔ̃, ɖekawɔwɔ ƒe nublanu deblibo (14)\nAɖaŋuɖoɖo na Kristotɔwo ƒe ƒomewo (18-25)\n3 Ke ne wofɔ mi ɖe tsitre kple Kristo la,+ ekema miyi edzi mianɔ nu siwo le dziƒo, afi si Kristo la nɔ anyi ɖe Mawu ƒe ɖusime le, la dim.+ 2 Mina miaƒe susu nanɔ nu siwo le dziƒo la ŋu,+ ke menye nu siwo le anyigba dzi la ŋu o.+ 3 Elabena mieku, eye wotsɔ miaƒe agbe ɣla ɖe Kristo me le Mawu me. 4 Ne woɖe Kristo, si nye míaƒe agbe la,+ ɖe go la, ekema woaɖe miawo hã ɖe go kplii le ŋutikɔkɔe me.+ 5 Eya ta miwu miaƒe ŋutinu+ siwo le anyigba dzi, le gbɔdɔdɔ manɔsenu,* makɔmakɔnyenye, gbɔdɔdɔ ƒe dzodzro vɔ̃,+ nudzodzro vɔ̃, kple ŋukeklẽ, si nye trɔ̃subɔsubɔ la gome. 6 Nu mawo tae Mawu ƒe dziku gbɔna ɖo. 7 Nu mawo tututu miawo hã miewɔna le miaƒe tsãgbenɔnɔ me.+ 8 Ke azɔ miɖe asi le nu siawo katã ŋu keŋkeŋ: dziku, dɔmedzoe, vɔ̃ɖinyenye,+ eye nya veamewo+ kple yakanyawo+ negado le mia nu o. 9 Migaka aʋatso na mia nɔewo o.+ Miɖe amenyenye xoxo+ la kple eƒe nuwɔnawo ɖa, 10 eye mido amenyenye yeye+ la, si wɔm wole yeyee to sidzedze vavãtɔ me le Ame si wɔe la ƒe nɔnɔme nu,+ 11 afi sia Helatɔ alo Yudatɔ, aʋatsotso alo aʋamatsomatso, amedzro, Skitetɔ,* kluvi alo ablɔɖeme meli o; ke boŋ Kristo ye nye nuwo katã, eye wòle wo katã me.+ 12 Eya ta esi mienye Mawu ƒe ame tiatiawo,+ ame kɔkɔewo kple lɔlɔ̃tɔwo ŋuti la, mido dɔmetɔtrɔ,+ dɔmenyonyo, ɖokuibɔbɔ,+ tufafa+ kple dzigbɔgbɔ blewu.+ 13 Miyi edzi miado dzi anɔ anyi kple mia nɔewo, eye miatsɔ anɔ mia nɔewo kem faa+ ne nya aɖe le ame aɖe si ɖe nɔvia ŋu.+ Ale si ko Yehowa* tsɔ ke mi faa la, miawo hã miwɔ nenema ke.+ 14 Hekpe ɖe nu siawo katã ŋu la, mido lɔlɔ̃,+ elabena enye ɖekawɔwɔ ƒe nublanu deblibo.+ 15 Mina Kristo la ƒe ŋutifafa naɖu dzi le miaƒe dziwo me,*+ elabena ŋutifafa ma gbɔe woyɔ mi vɛ le ŋutilã ɖeka me. Eye minye akpedalawo. 16 Mina Kristo la ƒe nya la naxɔ aƒe ɖe mia me le nunya katã me. Miyi edzi mianɔ nu fiam mia nɔewo, eye mianɔ dzi dem ƒo na* mia nɔewo kple psalmowo,+ Mawu kafukafu nyawo, kple gbɔgbɔmehawo dzidzi ŋudzedzekpɔkpɔtɔe,* eye midzi ha le miaƒe dziwo me na Yehowa.*+ 17 Nu sia nu si miewɔna le nya alo nuwɔna me la, miwɔ wo katã le Aƒetɔ Yesu ƒe ŋkɔ me, eye mianɔ akpe dam na Mawu Fofo la to edzi.+ 18 Mi srɔ̃nyɔnuwo, mibɔbɔ mia ɖokui na mia srɔ̃wo,+ abe ale si wòdze le Aƒetɔ la me ene. 19 Mi srɔ̃ŋutsuwo, miyi edzi mianɔ mia srɔ̃wo lɔ̃m,+ eye miganɔ dɔmedzoe dom ɖe wo ŋu helĩhelĩ* o.+ 20 Mi ɖeviwo, miɖo to mia dzilawo le nu sia nu me,+ elabena esia dzea Aƒetɔ la ŋu nyuie. 21 Mi fofowo, miganɔ dziku dom na mia viwo o,+ ale be dzi nagaɖe le wo ƒo o. 22 Mi kluviwo, miɖo to amegbetɔ siwo nye miaƒe aƒetɔwo le nu sia nu me,+ menye ne woƒe ŋku le mia ŋu ko le ameŋudzedze ta o, ke boŋ le dzimekɔkɔ me, le Yehowa* vɔvɔ̃ me. 23 Nu sia nu si wɔm miele la, miwɔe tso luʋɔ blibo me* abe Yehowa* ye miele ewɔm na ene,+ ke menye na amewo o, 24 elabena mienyae be Yehowa* gbɔe miaxɔ domenyinyi ƒe fetu la tsoe.+ Misubɔ Aƒetɔ Kristo abe kluviwo ene. 25 Ame si wɔa nu gbegblẽ la, axɔ nu gbegblẽ si wòwɔ la ŋuti fetu godoo.+ Ameŋkumekpɔkpɔ aɖeke mele eme o.+\n^ “Skitetɔ” fia ame siwo ƒe ŋku meʋu kura o.\n^ Alo, “nakpɔ ŋusẽ ɖe miaƒe dziwo dzi.”\n^ Alo, “mianɔ nu xlɔ̃m.”\n^ Alo, “gbɔgbɔmeha wɔdɔɖeamedziwo dzidzi.”\n^ Alo, “miganɔ nyanyram ɖe wo o.”\n^ Alo, “dzi blibo me.”


Nya Vevi Siwo Tso Nexemya ƒe Agbalẽ Me\nGbetakpɔxɔ—Tata Si Míesrɔ̃na | February 2006\nGBE BUBU Amerika Tokunɔgbe Armenian (West) Bicol Brazil Tokunɔgbe Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Eŋlisi Eʋegbe Ga German Haitian Creole Hiligaynon Hungarian Igbo Italian Korean Lithuanian Malagasy Mizo Moore Ossetian Persian Polish Portuguese Romanian Russia Tokunɔgbe Setswana Shona Silozi Slovak Slovenian Spain Tokunɔgbe Swahili Tsonga Turkish Ukrainian Urdu\nƑE WUIEVE va yi, tso esime nudzɔdzɔ siwo woŋlɔ ɖe Ezra ƒe agbalẽa me la ƒe mamlɛtɔwo dzɔ. Ɣeyiɣi si me ‘woade se le be woagatso Yerusalem’—si nye nudzɔdzɔ si anye ƒewo ƒe kwasiɖa 70, si me Mesia la ado le la ƒe gɔmedzedze nɔ gogom. (Daniel 9:24-27) Nexemya ƒe agbalẽa nye Mawu ƒe ame siwo gbugbɔ yi ɖaɖo Yerusalem-gliawo ƒe ŋutinya. Eƒo nu tso nu vevi siwo dzɔ le ƒe 12 me, tso ƒe 456 D.M.Ŋ. vaseɖe ƒe 443 D.M.Ŋ. megbe, la ŋu.\nAgbalẽ sia si Anyigbadzikpɔla Nexemya ŋlɔ la nye nuŋlɔɖi dodzidzɔname aɖe si ɖe alesi tadedeagu vavãtɔ dea ŋgɔ ne woɖo ŋu ɖe Yehowa Mawu ŋu bliboe heɖe afɔ vevi aɖewo la fia. Eɖe alesi Yehowa dea asi nyawo me be wòana be eƒe lɔlɔ̃nu nava emee la fia kɔte. Eƒo nu tso ŋgɔxɔla dzinɔameƒotɔ sẽŋu aɖe hã ŋu. Nufiame nyui geɖe le Nexemya ƒe agbalẽa me na tadeagula vavãtɔ siwo li egbea, “elabena Mawu ƒe nya la le agbe, eye wòsẽa ŋu.”—Hebritɔwo 4:12.\n‘GLIÐOÐOA WU NU MLƆEBA’\nNexemya nɔ Susa-mɔ̃ me henɔ Fia Artaxsasta Longimanus subɔm le ɖoƒe vevi aɖe. Esi Nexemya se be ye detɔwo “[le] dzɔgbevɔ̃e gã kple ŋukpe me; wogbã Yerusalem ƒe gliwo, eye wotɔ dzo eƒe agbowo” la, exa nu vevie. Edo gbe ɖa vevie hebia Mawu ƒe mɔfiafia. (Nexemya 1:3, 4) Le ɣeyiɣi aɖe megbe la, fia la de dzesi Nexemya ƒe blanuilélea, eye wòɖe mɔ nɛ be wòayi Yerusalem.\nEsi Nexemya ɖo Yerusalem la, ezɔ ƒo xlã gliawo le zã me helé ŋku ɖe eŋu, hegblɔ tame si wòɖo be yeagbugbɔ glia aɖo la na Yudatɔwo. Xɔtutudɔa dze egɔme. Eye tsitretsiɖeŋu hã dze egɔme. Gake le dzinɔameƒotɔ Nexemya ƒe ŋgɔxɔxɔ me la, ‘wowu gliɖoɖoa nu mlɔeba.’—Nexemya 6:15.\n1:1; 2:1—Ðe woxlẽ “ƒe blavelia” si woyɔ le kpukpui eve siawo me la tso ɣeyiɣi ɖeka dzia? Ẽ, ƒe 20 lia la ku ɖe fia Artaxsasta ƒe dziɖuɖu ŋu. Gake alesi woxlẽ woe le kpukpui siawo me la to vovo. Blema nuŋlɔɖi siwo ŋu woke ɖo la fia be ƒe 475 D.M.Ŋ. mee woɖo Artaxsasta zi dzi. Esi wònye agbalẽŋlɔla siwo nye Babilontɔ xlẽa Persia fiawo ƒe dziɖuɣi tso Nisan (March/April) yi Nisan dzi zi geɖe ta la, Artaxsasta ƒe dziɖuɖu ƒe ƒe gbãtɔ dze egɔme tso ƒe 474 D.M.Ŋ. ƒe Nisan me. Eyata eƒe ƒe 20 lia ƒe dziɖuɖu si woyɔ le Nexemya 2:1 dze egɔme tso ƒe 455 D.M.Ŋ. ƒe Nisan dzi. Eyata susu le eme be míagblɔ be ɣleti si nye Kislew (November/December) si woyɔ le Nexemya 1:1 la nye ƒe si do ŋgɔ—si nye ƒe 456 D.M.Ŋ.—ƒe Kislew. Nexemya yɔ ɣleti ma hã be edze Artaxsasta ƒe dziɖuɖu ƒe ƒe 20 lia me dzi. Ðewohĩ le go sia me la, enɔ ƒeawo xlẽm tso gbesigbe woɖo fia la zi dzi. Ate ŋu anye hã be Nexemya nɔ ɣeyiɣia xlẽm tso nusi Yudatɔwo yɔna egbea be dukɔa ƒe azãɖuƒe, si dzea egɔme tso ɣleti Tishri, si nye September/October me. Aleke kee wòɖale o, ƒe 455 D.M.Ŋ. mee wode sea be woagbugbɔ Yerusalem atso.\n4:11, 12—Aleke wònya wɔe be wowɔ gli gbugbɔgaɖodɔa kple asi ɖeka pɛ ko? Esia wɔwɔ masesẽ na agbatsɔlawo o. Woate ŋu alé agba siwo wodro ɖe ta alo alé esiwo wotsɔ ɖe abɔta la kple asi ɖeka bɔbɔe ‘ahatsɔ asi ɖeka alé aʋawɔnuwo ɖe asi.’ Gliɖola siwo ƒe dɔa bia asi eve zazã la “ta yi ɖe ali hafi le glia ɖom.” Wole klalo hena aʋawɔwɔ ne futɔwo va dze wo dzi.\n5:7—Nukae na Nexemya ‘he nya ɖe bubumeawo kple amegãwo ŋu’? Ŋutsu siawo nɔ deme xɔm ɖe nusiwo wodo na wo nɔvi Yudatɔwo dzi, si nye dada le Mose ƒe Sea dzi. (Mose III, 25:36; Mose V, 23:20) Gawu la, deme si gadolawo xɔna la lolo. Ne ɣleti sia ɣletie woxɔna demeawo la, ke “alafaliawo ɖeka” si woyɔ be woxɔna la fia alafa memama 12 ƒe deme le ƒe ɖeka me. (Nexemya 5:11) Enye tamesesẽ be woaxɔ deme sia le amesiwo wotsɔ adzɔ gã xexe do agbae na xoxo eye dɔ hã nɔ wo wum la si. Nexemya he nya ɖe kesinɔtɔawo ŋu le susua nu be ezã Mawu ƒe Sea tsɔ ka ŋkume na wo eye wòto ema dzi klo nu woƒe nugbegblẽwɔwɔ dzi.\n6:5—Esi wònye be wotrea lɛta siwo me nya ɣaɣlawo le nu zi geɖe ɖe, nukatae Sanebalat ɖo “agbalẽ, si nu wometre o” ɖe Nexemya? Anye be Sanebalat ƒe susue nye be yeana amewo nanya nu tso aʋatsonutsotso si wòtsɔ ɖe Nexemya ŋu tae metre lɛta la nu o ɖo. Anya bui be esia ana Nexemya nado dziku vevie ale gbegbe be wòagblẽ gliɖoɖodɔa ɖi aɖaʋli eɖokui ta. Alo Sanebalat anya bui be lɛtaa me nyawo ade zitɔtɔ Yudatɔwo dome ale gbegbe be woadzudzɔ dɔa enumake. Nexemya mena vɔvɔ̃ ɖoe kura o, ke boŋ eyi dɔ si Mawu de esi la dzi.\n1:4; 2:4; 3:36, 37. Ne nya sesẽwo tu mí alo ne míele nyametsotso veviwo wɔm la, ele be ‘míado gbe ɖa madzudzɔmadzudzɔe’ ahawɔ nu wòasɔ ɖe teokrasi mɔfiamewo nu.—Romatɔwo 12:12.\n1:11–2:8; 3:36, 37, 9, 10; 6:16. Yehowa ɖoa to gbe si esubɔlawo dona ɖa nɛ tso dzime la ŋu.—Psalmo 86:6, 7.\n1:4; 4:13, 14; 6:3, 15. Togbɔ be Nexemya nye ame fatu hã la, eɖo kpɔɖeŋu nyui le dzonɔameme ɖeɖe fia kple dzɔdzɔenyenye ta ʋiʋli vɔvɔ̃manɔmee me.\n1:11–2:3. Menye ɖoƒe kɔkɔ nɔnɔ abe fia ƒe ahakula ene koŋue he dzidzɔ vɛ na Nexemya o. Tadedeagu vavãtɔ dodo ɖe ŋgɔe hee vɛ nɛ. Ðe mele be Yehowa subɔsubɔ kple nusianu si míawɔ atsɔ adoe ɖe ŋgɔ nanye nu vevi si ŋu míatsi dzi ɖo kple nusi koŋ gbɔ míaƒe dzidzɔkpɔkpɔ natso oa?\n2:4-8. Yehowa na Artaxsasta ɖe mɔ na Nexemya be wòayi aɖagbugbɔ Yerusalem-glia aɖo. Lododowo 21:1 gblɔ be: “Fia ƒe dzi le abe tɔʋu ene le Yehowa si me; afisi wòlɔ̃ la, eya wòkplɔnɛ yinae.”\n3:5, 27. Mele be míabui be míekɔ akpa na dɔ tsɛ siwo wowɔna tsɔ doa tadedeagu vavãtɔ ɖe ŋgɔ wɔwɔ abe alesi ‘Tekoatɔwo ƒe bubumewo’ bui ene o. Ke boŋ anyo be míasrɔ̃ Tekoatɔ ɖokuibɔbɔla siwo lɔ̃ faa wɔ gliɖoɖodɔa ƒe kpɔɖeŋu.\n3:10, 23, 28-30. Togbɔ be ame aɖewo te ŋu ʋu yi teƒe siwo wohiã na Fiaɖuƒegbeƒãɖelawo le wu hã la, mía dometɔ geɖe doa alɔ tadedeagu vavãtɔ le teƒe siwo te ɖe mía ŋu. Míate ŋu awɔ esia to gomekpɔkpɔ le Fiaɖuƒe Akpata tutudɔwo kple kpekpeɖeŋunana amesiwo dzi afɔku dzɔ ɖo me, gake vevietɔ la, to Fiaɖuƒegbeƒãɖeɖedɔa wɔwɔ me.\n4:8. Ne wotsi tre ɖe mía ŋu la, míawo hã míate ŋu aɖu vɔvɔ̃ dzi ne míeŋlɔ “Aƒetɔ gã dziŋɔ la” be o.\n5:14-19. Ele be dzikpɔla Kristotɔwo nasrɔ̃ Anyigbadzikpɔla Nexemya ƒe ɖokuibɔbɔ, ɖokuitɔmadimadi, kple aɖaŋudzedze ƒe kpɔɖeŋu nyui la. Togbɔ be etsɔ dzo ɖe egbɔkpɔkpɔ be woawɔ Mawu ƒe Se dzi ŋu hã la, meɖu aƒetɔ ɖe amewo dzi ɖe ɖokuitɔdidi ƒe viɖewo ta o. Ke boŋ etsɔ ɖe le eme na amesiwo wote ɖe anyi kple ame dahewo. Nexemya ɖo dɔmenyowɔwɔ ƒe kpɔɖeŋu ɖedzesi aɖe ɖi na Mawu subɔlawo katã.\n“NYE MAWU, ÐO ŊKU EDZI NAM HENA NYE NYUI”\nEsi wowu Yerusalem-glia ɖoɖo nu vɔ la, Nexemya de agboawo heɖo wo nu dzɔlawo be woakpɔ dua ta. Emegbe exlẽ dukɔ la le woƒe ƒomewo nu. Esi dukɔ bliboa ƒo ƒu “ɖe dogba dzi ɖe tsigbo la nu” la, nunɔla Ezra xlẽ Mose ƒe Segbalẽa na dukɔa, eye Nexemya kple Lewi-viwo ɖe Se la me na wo. (Nexemya 8:1) Wose Agbadɔŋkekenyui ɖuɖu ŋutinya le segbalẽa me eye wowɔ ɖoɖo heɖui kple dzidzɔ.\nDukɔ bliboa gava kpe ta ɣebubuɣi, eye “Israel-ƒome la” ʋu woƒe nuvɔ̃wo me le takpekpe sia me, Lewi-viwo ɖo ŋku Mawu ƒe nuwɔwɔ kple Israel-viwo dzi na wo, eye dukɔ la ka atam be “yewoazɔ ɖe Mawu ƒe se” la nu. (Nexemya 9:1, 2; 10:30) Esi wònye be amesiwo le Yerusalem-dua me mede ha kura o ta la, wodzidze nu ɖe amesiwo mele dua me o dzi be, ame 1 le 10 ɖesiaɖe me naʋu ava nɔ dua me. Emegbe wokɔ glia ŋu kple dzidzɔkpɔkpɔ gã ale gbegbe be “wose Yerusalem ƒe dzidzɔ la ŋkɔ le didiƒe ke.” (Nexemya 12:43) Esi Nexemya va nɔ Yerusalem ƒe 12 megbe la, egbugbɔ trɔ yi eƒe dɔwɔwɔwo dzi le Artaxsasta gbɔ. Eteƒe medidi o, nu tovo wɔwɔ va xɔ aƒe ɖe Yudatɔwo dome. Esi Nexemya trɔ gbɔ va Yerusalem la, eɖe afɔ vevi aɖewo tsɔ ɖɔ nɔnɔmeawo ɖoe. Ke eya ŋutɔ bia ɖokuibɔbɔtɔe be: “Nye Mawu, ɖo ŋku edzi nam hena nye nyui.”—Nexemya 13:31.\n7:6-67—Nukatae ƒome vovovo siwo Nexemya yɔ be wotrɔ gbɔ kple Zerubabel va Yerusalem la me tɔwo ƒe xexlẽme to vovo na esiwo Ezra ya yɔ? (Ezra 2:1-65) Nusi gbɔ vovototo sia ate ŋu tso enye be Nexemya kple Ezra wozã ameawo ƒe xexlẽme ŋuti nuŋlɔɖi vovovowo. Le kpɔɖeŋu me, ate ŋu adzɔ be amesiwo ŋlɔ ŋkɔ be yewoatrɔ agbɔ la ƒe xexlẽme to vovo na amesiwo trɔ gbɔ ŋutɔŋutɔ. Ate ŋu adzɔ hã be vovototo le ŋuŋlɔɖi eveawo me elabena Yudatɔ siwo mete ŋu nya ƒome si me wotso yɔ enumake o la va yɔe emegbe. Ke hã, gbɔgbɔlawo katã ƒe xexlẽme si ame eveawo yɔ la va sɔ: Amesiwo gbɔ gbã ƒe xexlẽme nye 42,360, subɔviwo kple hadzilawo mele xexlẽme sia me o.\n10:35—Nukatae wobia tso ameawo si be woanɔ nake nam? Womebia nakenana le Mose ƒe Sea me o. Hiahiã aɖe si nɔ anyi koŋ tae wobia nusia tso ameawo si ɖo. Nake gbogbo aɖewo hiã woazã hena nuwo meme le vɔsamlekpuia dzi. Anye be gbedoxɔmesubɔvi siwo menye Israel-viwo o, siwo woyɔna be Netinimwo la dometɔ geɖe menɔ anyi o. Eyata wodzidze nu ɖe nakenana dzi be woatsɔ akpɔ egbɔe be nake li woazã ɣesiaɣi.\n13:6—Ɣeyiɣi didi kae Nexemya ƒe dzodzo le Yerusalem xɔ hafi wòtrɔ gbɔ? Ðeko Biblia gblɔ be “le ɣeyiɣi aɖewo megbe” ye Nexemya bia mɔ le fia gbɔ be yeatrɔ agbɔ va Yerusalem. Eyata míate ŋu anya ɣeyiɣi ƒe didime si eƒe dzodzoa xɔ o. Gake esi Nexemya trɔ gbɔ va Yerusalem la, ede dzesii be ameawo menɔ alɔ dom nunɔlanyenyedɔa o, eye womenɔ Sabat-sededea hã dzi wɔm o. Wo dometɔ geɖewo ɖe dutanyɔnuwo eye wo viwo mese Yudagbea gɔ̃ hã o. Nɔnɔmeawo ƒe gbegblẽ alea ɖee fia be Nexemya anya dzo ɣeyiɣi didi aɖe.\n13:25, 28—Tsɔ kpe ɖe ‘mo kaka na’ Yudatɔ mawɔnuteƒewo ŋu la, afɔ bubu kawo hãe wòɖe tsɔ ɖɔ nuwo ɖoe? Nexemya ‘ƒo fi de wo’ le mɔ sia nu be egblɔ ʋɔnudrɔ̃nya siwo le Mawu ƒe Sea me ɖe wo ŋu. ‘Eƒo wo dome ŋutsu aɖewo,’ ɖewohĩ ena woƒo wo kple atam wònye woƒe tohehe. ‘Enyɔ ɖa na ame aɖewo’ tsɔ fia alesi wòdo dɔmedzoe ɖe woƒe agbenyuimanɔmanɔ ŋui. Enyã Nunɔlagã Elyasib vi si ɖe Xoronitɔ Sanebalat vinyɔnu ɖa le eɖokui ŋu.\n8:8. Esi míenye Mawu ƒe Nya fialawo ta la, ‘míenana Ŋɔŋlɔawo me kɔna’ na amewo to wo xexlẽ nyuie kple gbetete ɖe wo me nyati veviwo dzi kpakple alesi woawɔ wo ŋudɔe ɖeɖefia kɔte me.\n8:10. ‘Dzidzɔkpɔkpɔ si tsona Yehowa gbɔ’ sua ame si ne wotsi dzi ɖe gbɔgbɔmenuwo ŋu hewɔa teokrasi mɔfiamewo dzi. Aleke gbegbee wòle vevie be míasrɔ̃ Biblia kutrikukutɔe, míade Kristotɔwo ƒe kpekpewo edziedzi, ahakpɔ gome le Fiaɖuƒegbeƒãɖeɖe kple nusrɔ̃lawɔwɔ dɔa me dzonɔamemetɔe enye esi!\n11:2. Be woagblẽ nunɔamesiwo ɖi aʋu ayi Yerusalem bia nuwo tsɔtsɔ sa vɔe si ate ŋu awɔe be nanewo nabu na ame. Ðokuitsɔtsɔsavɔ ƒe gbɔgbɔe amesiwo tsɔ wo ɖokui na be yewoayi la ɖe fia. Míawo hã míate ŋu aɖe nɔnɔme sia tɔgbe afia ne mɔnukpɔkpɔwo ʋu be míatsɔ mía ɖokui ana awɔ dɔ aɖewo le takpekpewo kple wɔna bubuwo wɔƒe be wòaɖe vi na ame bubuwo.\n12:31, 38, 40-42. Hadzidzi nye mɔ nyui aɖe si dzi míato akafu Yehowa ahaɖe míaƒe ŋudzedzekpɔkpɔ afiae. Eyata ele be míadzi ha kple dzi blibo le Kristotɔwo ƒe kpekpewo me.\n13:4-31. Mele be míaɖe mɔ be ŋutilãmenudidi, nufitifitiwɔwɔ, kple xɔsegbegbe ƒe gbɔgbɔ nage ɖe mía me ahayi nu gblẽ ge le mía ŋu o.\n13:22. Nexemya nyae nyuie be Mawu abia akɔnta tso ye si. Ele be wòanɔ nyanya na míawo hã be Yehowa abia akɔnta tso mía si godoo.\nMíehiã na Yehowa ƒe Alɔdodo Vevie!\nHakpala dzi ha be: “Ne Yehowa metu xɔ o la, dzodzroe etulawo le agbagba dzem le eŋu.” (Psalmo 127:1) Aleke gbegbee Nexemya ƒe agbalẽa ɖe nya siawo ƒe nyateƒenyenye fia eme kɔ nyuie nye esi!\nNusɔsrɔ̃ si le eme na mí la me kɔ nyuie. Míehiã na Yehowa ƒe alɔdodo hafi ko nusianu si míedi be míawɔ adze edzi na mí. Le nyateƒe me la, ɖe míate ŋu akpɔ mɔ be Yehowa ayra mí ne míeɖo tadedeagu vavãtɔ nɔƒe gbãtɔ le míaƒe agbe me oa? Eyata abe Nexemya ene la, neva eme be míana Yehowa ƒe tadedeagu dodo ɖe ŋgɔ naxɔ nɔƒe gbãtɔ le míaƒe agbe me.\n“Fia ƒe dzi le abe tɔʋu ene le Yehowa si me”\nNexemya—ame fatu si me dzo nɔ—va Yerusalem\nÈnya alesi ‘nàɖe’ Mawu ƒe Nya la me ‘eme nakɔa’?\nGa Kple Mawu—Sosroɖa Wo Ŋuti Nufiame Aɖe\nNudzedziname Vavãtɔ le Mawu ƒe Xexe Yeyea Me\nYehowa Kpe Ðe Ŋunye Meva Dze Si Eyama\nSrɔ̃ Yehowa Ƒe Dzigbɔɖi La\n“Ðaseɖiɖi Na Dukɔwo Katã”\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA February 2006\nGBETAKPƆXƆ—TATA SI MÍESRƆ̃NA February 2006


Fiaɖuƒea Le Dzi Ðum Ƒe 100 Ye Nye Esia—Vi Ka Ðem Wòle Na Wò? | Nusɔsrɔ̃\n“Yehowa Mawu, Ŋusẽkatãtɔ, [Fia mavɔmavɔtɔ,] wò dɔwɔwɔwo nye gã, eye wowɔ nuku.”—NYAÐ. 15:3.\nLe ƒe 1914 me la, aleke Yehowa zu fia, eye nu kawoe Fiaɖuƒea wɔ gbã?\nAleke Yesu to Mesia Fiaɖuƒea dzi kɔ Mawu subɔla wɔnuteƒe siwo le anyigba dzi ŋu, le hehe nam wo hele ɖoɖo nyuiwo wɔm na wo?\nƔekaɣie woaɖo gbe si míedona ɖa be “wò fiaɖuƒe nava” ŋu bliboe, eye tameɖoɖo kae esia ana wòava eme?\n1, 2. Nu kae Mawu Fiaɖuƒea awɔ, eye nu ka tae míeka ɖe edzi be Fiaɖuƒea ava godoo?\nLE ƑE 31 M.Ŋ. ƒe adame, le to aɖe si gogo Kapernaum dzi la, Yesu Kristo fia eyomedzelawo be woado gbe ɖa be: “Wò fiaɖuƒe nava.” (Mat. 6:10) Egbea ame geɖe megakana ɖe edzi tututu be Fiaɖuƒea ava o. Gake míawo ya míeka ɖe edzi bliboe be Mawu aɖo gbe si dom míele ɖa be eƒe Fiaɖuƒea nava la ŋu.\n2 Yehowa azã Fiaɖuƒea atsɔ aƒo eƒe ƒome si le dziƒo kple anyigba dzi la nu ƒu. Mawu ƒe tameɖoɖo sia ava eme godoo. (Yes. 55:10, 11) Le nyateƒe me la, Yehowa zu Fia le míaƒe ŋkekea me xoxo! Nu dodzidzɔname siwo dzɔ le ƒe alafa ɖeka siwo va yi me la ɖo kpe esia dzi. Mawu le dɔ gã wɔnukuwo wɔm na etevi wɔnuteƒe miliɔn geɖewo. (Zak. 14:9; Nyaɖ. 15:3) Ke hã Yehowa ƒe Fia zuzu to vovo na Mawu Fiaɖuƒea ƒe vava si ŋu Yesu fia mí be míado gbe ɖa le. Vovototo kae le wo dome? Eye vi kawo ɖem wòle na mí?\nFIA SI YEHOWA ÐO ZI DZI LA TSO ÐE DƆ ŊU\n3. (a) Ɣekaɣie woɖo Yesu zi dzi abe Fia ene, eye le afi ka? (b) Aleke nàte ŋu aɖe eme be Fiaɖuƒea dze dziɖuɖu gɔme le ƒe 1914 me? (Kpɔ etenuŋɔŋlɔa.)\n3 Ƒe ʋɛ aɖewo do ŋgɔ na ƒe 1900 la, nyagblɔɖi aɖe si Daniel ŋlɔ ɖi ƒe 2,500 ye nye esi va yi la me va nɔ kɔkɔm na Mawu ƒe amewo. Nyagblɔɖia gblɔ be: “Le fia mawo ŋɔli la dziƒo ƒe Mawu la aɖo fiaɖuƒe aɖe anyi, si matsrɔ̃ gbeɖegbeɖe o.” (Dan. 2:44) Biblia Nusrɔ̃viwo nɔ gbeƒã ɖem ƒe geɖe be ƒe 1914 anye ƒe ɖedzesi aɖe. Le ƒe mawo me la, ame geɖe nɔ mɔ kpɔm na nu nyuiwo. Agbalẽŋlɔla aɖe gblɔ be: “Mɔkpɔkpɔ kple nu nyuiwo ƒe ŋugbedodo yɔ xexea me le ƒe 1914 me.” Gake esi Xexemeʋa I dze egɔme le ƒe ma ƒe nuwuwu lɔƒo la, Biblia ƒe nyagblɔɖiwo va eme. Dɔwuame, anyigbaʋuʋu kple dɔvɔ̃ siwo kplɔ esia ɖo kpakple Biblia me nyagblɔɖi bubuwo me vava ɖo kpe edzi be Yesu Kristo si nye Mawu Fiaɖuƒea ƒe Fia dze fiaɖuɖu gɔme le dziƒo le ƒe 1914 me. * Yehowa zu Fia le mɔ yeye nu esi wòɖo Via zi dzi wònye Mesia Fia!\n4. Nu kae Fia si Mawu ɖo yeyee la wɔ gbã? Eyome ame kawo ŋue wòtrɔ susu ɖo?\n4 Nu gbãtɔ si Fia si Mawu ɖo yeyee wɔe nye be eho aʋa ɖe Satana, si nye Fofoa ƒe Futɔ gãtɔ la ŋu. Yesu kple eƒe dɔlawo nya Abosam kple eƒe gbɔgbɔ vɔ̃wo ɖa le dziƒo. Esia na wokpɔ dzidzɔ gã le dziƒo, gake wònye xaxaɣi gã na anyigba dzi nɔlawo ya. (Mixlẽ Nyaɖeɖefia 12:7-9, 12.) Eyome Fia la trɔ susu ɖe etevi siwo le anyigba dzi la ŋu be yeakɔ wo ŋu, ana hehe wo ahawɔ ɖoɖo nyuiwo na wo hena Mawu ƒe lɔlɔ̃nu wɔwɔ. Mina míadzro ale si Fiaɖuƒea teviwo lɔ̃ faa wɔ ɖe mɔfiameawo dzi la me ahakpɔ nu si míasrɔ̃ tso eme ɖa.\nMESIA FIA LA KƆ ETEVI WƆNUTEƑEWO ŊU\n5. Nuwo ŋuti kɔkɔ kae yi edzi tso ƒe 1914 me va ɖo ƒe 1919 ƒe gɔmedzedze?\n5 Esi Fia Yesu si woɖo zi dzi la kɔ dziƒo ŋu tso Satana kple eƒe gbɔgbɔ vɔ̃wo ƒe ŋusẽkpɔɖeamedzi gbegblẽa me vɔ la, Yehowa na wògbugbɔ ŋku lé ɖe eyomedzela siwo le anyigba dzi ƒe gbɔgbɔmenɔnɔme ŋu hekɔ wo ŋu. Nyagblɔɖila Maleaxi yɔ esia be nuwo ŋuti kɔkɔ. (Mal. 3:1-3) Ŋutinyawo ɖee fia be esia va eme tso ƒe 1914 me va ɖo ƒe 1919 ƒe gɔmedzedze. * Eya ta ele be míanɔ dzadzɛ, alo anɔ kɔkɔe, hafi míate ŋu anɔ Yehowa ƒe xexea me katã ƒe ƒomea me. (1 Pet. 1:15, 16) Mele be míaɖe mɔ alakpasubɔsubɔ alo xexe sia ƒe dunyahehe naƒo ɖi mí le mɔ aɖeke nu o.\n6. Aleke gbɔgbɔmenuɖuɖu wɔna sua mía si? Eye nu ka tae nuɖuɖu sia le vevie ŋutɔ?\n6 Yesu zã dziɖuŋusẽ si wonae la tsɔ ɖo ‘kluvi nuteƒewɔla kple aɖaŋudzela’ la. Kluvi sia ana gbɔgbɔmenuɖuɖu nyui ame siwo katã ƒo ƒu nye “alẽha ɖeka” le Yesu ƒe kpɔkplɔ te la edziedzi. (Mat. 24:45-47; Yoh. 10:16) Tso ƒe 1919 me la, nɔviŋutsu amesiaminawo ƒe ƒuƒoƒo sue aɖe tsɔ agbanɔamedzi gã si nye nuɖuɖunana “aƒemesubɔviwo” la nuteƒewɔwɔtɔe. Gbɔgbɔmenuɖuɖu gbogbo siwo kluvia nana mí kpena ɖe mía ŋu míetsina le xɔse me. Enana míeɖonɛ kplikpaa wu be míanɔ dzadzɛ le gbɔgbɔ me, le agbenɔnɔ me, le susu me kple ŋutilã me. Gbɔgbɔmenuɖuɖu sia nyia mí eye wònana míesua te be míakpɔ gome le dɔ vevitɔ si wɔm míele le anyigba dzi egbea la me bliboe. Ðe nèle gbɔgbɔmenuɖuɖu siawo ŋu dɔ wɔm bliboea?\nFIA LA LE HEHE NAM ETEVIWO BE WOAÐE GBEƑÃ LE XEXEA ME GODOO\n7. Dɔ vevi ka gɔmee Yesu dze esime wònɔ anyigba dzi, eye ɣekaɣie wòayi edzi ase ɖo?\n7 Esi Yesu dze eƒe anyigbadzisubɔsubɔdɔa gɔme la, egblɔ be: “Ele be magblɔ Mawu fiaɖuƒe ŋuti nya nyui la na du bubuwo hã, elabena esia tae wodɔm ɖo.” (Luka 4:43) Yesu wɔ gbeƒãɖeɖedɔ sia kutrikukutɔe ƒe etɔ̃ kple afã, eye wòtsɔe ɖo nɔƒe vevitɔ le eƒe agbe me. Efia eyomedzelawo be: ‘Ne miele yiyim la, miɖe gbeƒã be: “Dziƒofiaɖuƒe la gogo.”’ (Mat. 10:7) Esi wofɔ Yesu ɖe tsitre megbe la, egblɔe ɖi be ye yomedzelawo akaka nya la “va se ɖe anyigba ƒe seƒe ke.” (Dɔw. 1:8) Edo ŋugbe na wo be ye ŋutɔ yeanɔ megbe na dɔa va se ɖe nuɖoanyi sia ƒe nuwuɣi.—Mat. 28:19, 20.\n8. Aleke Fia la ʋã etevi siwo le anyigba dzi ɖe dɔ ŋu?\n8 Kaka ƒe 1919 naɖo la, gɔmesese yeye va le “fiaɖuƒe ŋuti nya nyui” la ŋu. (Mat. 24:14) Fia la nɔ dzi ɖum le dziƒo, eye wòƒo etevi siwo ŋu wòkɔ le anyigba dzi la ƒe ƒuƒoƒo sue aɖe nu ƒu. Yesu tevi siawo wɔ ɖe se si wòde eme kɔ be, woaɖe gbeƒã Fiaɖuƒe si Mawu ɖo anyi ŋuti nya nyuia le anyigba katã dzi la dzi dzonɔamemetɔe! (Dɔw. 10:42) Le kpɔɖeŋu me, Fiaɖuƒea dzi dela siwo anɔ 20,000 kloe de dukɔwo dome takpekpe si wowɔ le Cedar Point, Ohio, U.S.A., le September 1922 me. Wò ya kpɔ ale si woanya kpɔ dzidzɔe le susu me ɖa esi Nɔviŋutsu Rutherford ƒo nuƒo si ƒe tanyae nye “Fiaɖuƒe La,” eye wògblɔ be: “Mikpɔ ɖa, Fia la le dzi ɖum! Miawoe nye eƒe nyakakalawo. Eya ta miɖe gbeƒã, miɖe gbeƒã, miɖe gbeƒã Fia la kple eƒe fiaɖuƒe la.” Le ŋufɔke la, takpekpea vala 2,000 kpɔ gome le “Subɔsubɔ Ŋkeke” tɔxɛ aɖe me esi woyi ɖaɖe gbeƒã le aƒewo me le keke teƒe siwo didi kilometa 72 tso takpekpewɔƒea gbɔ ke gɔ̃ hã. Esia ʋã nɔvinyɔnu aɖe wògblɔ be: “Nyemaŋlɔ yɔyɔ si nye be míaɖe gbeƒã Fiaɖuƒea, kple vavalawo ƒe dzonɔameme be o!” Menye eya ɖeka koe se le eɖokui me alea o.\n9, 10. (a) Ðoɖo kawoe wowɔ be woatsɔ ana hehe Fiaɖuƒegbeƒãɖelawo? (b) Aleke hehe sia ɖe vi na wò ŋutɔe?\n9 Kaka ƒe 1922 naɖo la, Fiaɖuƒegbeƒãɖela siwo wu 17,000 nɔ gbeƒã ɖem veviedodotɔe le dukɔ 58 me le xexea me godoo. Ke hã, wohiã hehe. Le ƒe alafa gbãtɔ me la, Fia si Mawu tia la na mɔfiame siwo me kɔ eƒe nusrɔ̃lawo le nya si woaɖe gbeƒãe, afi si woaɖe gbeƒã le kple ale si woaɖe gbeƒãe ŋu. (Mat. 10:5-7; Luka 9:1-6; 10:1-11) Nenema kee egbea hã Yesu kpɔ egbɔ be wole mɔfiame kple dɔwɔnu siwo hiã la nam ame siwo katã le gome kpɔm le Fiaɖuƒegbeƒãɖeɖedɔa me ale be woawɔ dɔa memie. (2 Tim. 3:17) Yesu to Kristo hamea dzi le hehe nam eteviwo hena ɖaseɖiɖidɔa wɔwɔ. Mɔ siwo dzi tom wòle la dometɔ ɖekae nye Teokrasi Subɔsubɔ Suku, si wɔm wole le hame siwo wu 111,000 me le xexea me godoo. Suku sia kpe ɖe gbeƒãɖela siwo wu miliɔn adre sɔŋ ŋu wosu te nyuie be woaɖe gbeƒã ahafia nu “ame ƒomeviwo katã” wòade dzi gbɔ na wo.—Mixlẽ 1 Korintotɔwo 9:20-23.\n10 Tsɔ kpe ɖe Teokrasi Subɔsubɔ Sukua ŋu la, woɖo Bibliasrɔ̃suku bubuwo be woana hehe hamemetsitsiwo, mɔɖelawo, nɔviŋutsu trewo, Kristotɔ srɔ̃tɔwo, Alɔdzekɔmiti me tɔwo kple wo srɔ̃wo, dzikpɔla mɔzɔlawo kple wo srɔ̃wo kpakple dutanyanyuigblɔlawo. * Atsu kple asi aɖe siwo de Kristotɔ Srɔ̃tɔwo Ƒe Bibliasrɔ̃sukua la ɖe woƒe ŋudzedzekpɔkpɔ gblɔ ale: “Hehe tɔxɛ si míexɔ la na míaƒe lɔlɔ̃ na Yehowa gade to ɖe edzi, eye wòdzra mí ɖo nyuie be míakpe ɖe amewo ŋu.”\n11. Nu ka tae Satana ƒe amedzidzedze mate ŋu agblẽ Fiaɖuƒegbeƒãɖelawo ƒe dɔa me o?\n11 Míaƒe futɔ Satana hã le Fiaɖuƒegbeƒãɖeɖe kple nufiafiadɔ si le ta kekem ɖe edzi la katã teƒe kpɔm. Ele amedzidzedze tẽe kple esi menya kpɔna dzea sii bɔbɔe o la zãm be yeatsɔ agblẽ Fiaɖuƒegbedeasia dome ahana gbeƒãɖelawo natɔ te dɔa. Gake futɔ la do kpo nu. Yehowa ɖo Via ɖoƒe kɔkɔ “wòƒo dziɖuɖu ɖe sia ɖe kple amegãnyenye kple ŋusẽ kple aƒetɔnyenye . . . ta sãsãsã.” (Ef. 1:20-22) Yesu le ŋusẽ si wonae abe Fia ene la zãm tsɔ le eƒe nusrɔ̃lawo ta kpɔm hele mɔ fiam wo be woawɔ ye Fofo ƒe lɔlɔ̃nu ade goe. * Wole gbeƒã ɖem nya nyuia hele Yehowa ƒe mɔwo fiam dzianukwaretɔ miliɔn geɖewo. Mɔnukpɔkpɔ gã kae nye esi wònye na mí be míakpɔ gome le dɔ ɖedzesi sia me!\nFIA LA WƆ ÐOÐO NYUIWO NA ETEVIWO HENA DƆ GEÐE WƆWƆ\n12. Asitɔtrɔ kawoe wowɔ le hakplɔɖoɖowo ŋu tso esime woɖo Fiaɖuƒea anyi?\n12 Tso keke esime woɖo Fiaɖuƒea anyi le ƒe 1914 me la, Fia la yi edzi le asi trɔm le Mawu subɔlawo ƒe hakplɔɖoɖo ŋu wòle nyonyom ɖe edzi be woate ŋu awɔ ye Fofo ƒe lɔlɔ̃nu. (Mixlẽ Yesaya 60:17.) Le ƒe 1919 me la, woɖo subɔsubɔdɔnunɔla le hame ɖe sia ɖe me be wòaxɔ ŋgɔ le gbeƒãɖeɖedɔa me. Le ƒe 1927 me la, wowɔ ɖoɖo ɖe tso aƒe me yi aƒe me dɔa wɔwɔ edziedzi le Kwasiɖagbewo ŋu. Wode dzo Fiaɖuƒea dzi delawo me hena dɔ geɖe wu wɔwɔ le ƒe 1931 me esi wotsɔ ŋkɔ si tso Ŋɔŋlɔawo me si nye Yehowa Ðasefowo. (Yes. 43:10-12) Tso ƒe 1938 me la, womegadaa akɔ tiaa nɔviŋutsu siwo axɔ ŋgɔ le hamea me o. Ke boŋ, wotiaa wo le teokrasimɔ nu, si fia be wokpɔa egbɔ be woɖo Ŋɔŋlɔawo ƒe nudidi kɔkɔwo gbɔ. Le ƒe 1972 me la, wotsɔ hamea dzi kpɔkpɔ de hamemetsitsiwo ƒe ha si, ke meganye hamesubɔla ɖeka o. Wode dzi ƒo na nɔviŋutsu siwo katã dze la be woaʋli sesĩe akpe asi ɖe ‘Mawu ƒe hame si le woƒe dzikpɔkpɔ te la kpɔkplɔ’ ŋu. (1 Pet. 5:2) Le ƒe 1976 me la, woma Dɔdzikpɔha me tɔwo ɖe kɔmiti ade me be woakpɔ Fiaɖuƒedɔa dzi le xexea me katã. Tso ɣemaɣi ke la, Fia si Yehowa ɖo la yi edzi le ɖoɖo wɔm na Fiaɖuƒea teviwo vivivi be woawɔ nuwo abe ale si Mawu dii ene.\n13. Vi kawoe Fiaɖuƒea ƒe dziɖuɖu ƒe alafa ɖeka gbãtɔa ɖe na wò?\n13 Bu nu siwo Mesia Fia la wɔ le eƒe dziɖuɖu ƒe ƒe alafa ɖeka gbãtɔa me ŋu kpɔ. Ekɔ amewo ƒe ƒuƒoƒo aɖe ŋu hena Yehowa ƒe ŋkɔ la. Ele gbeƒãɖeɖe Fiaɖuƒe ŋuti nya nyui la dzi kpɔm le dukɔ 239 me eye wòle Yehowa ƒe mɔwo fiam ame miliɔn geɖewo. Ena etevi wɔnuteƒe siwo wu miliɔn adre, siwo dometɔ ɖe sia ɖe tsɔ eɖokui na faa be yeawɔ Fofo la ƒe lɔlɔ̃nu la wɔ ɖeka. (Ps. 110:3) Nyateƒee, dɔ siwo Yehowa wɔ to Mesia Fiaɖuƒea dzi la nye dɔ gã wɔnukuwo vavã. Nu geɖe siwo gawɔ nuku wu le ŋgɔ gbɔna!\nYAYRA SIWO MESIA FIAÐUƑEA AHE VƐ LE ETSƆME\n14. (a) Ne míedo gbe ɖa be, “Wò fiaɖuƒe nava” la, nu ka biam míele be Mawu nawɔ? (b) Ƒe 2014 ƒe mawunyakpukpuia ye nye ka, eye nu ka tae esia sɔ?\n14 Togbɔ be Yehowa ɖo Via Yesu Kristo wòzu Mesia Fia le ƒe 1914 me hã la, esia menye gbe si míedona ɖa be, “wò fiaɖuƒe nava” la ŋu ɖoɖo keŋkeŋ o. (Mat. 6:10) Wogblɔe ɖi le Biblia me be Yesu ‘aɖu fia le eƒe futɔwo titina.’ (Ps. 110:2) Amegbetɔwo ƒe dziɖuɖu siwo le Satana ƒe ŋusẽ te gakpɔtɔ le tsitre tsim ɖe Fiaɖuƒea ŋu. Ne míedo gbe ɖa be Mawu Fiaɖuƒea nava la, efia be míele Mawu biam be Mesia Fia la kple eƒe hatidziɖulawo nava ɖe amegbetɔwo ƒe dziɖuɖuwo kple anyigbadzitɔ siwo tsia tre ɖe Fiaɖuƒea ŋu la ɖa. Esia anye Daniel 2:44 me nya siwo gblɔ be Mawu Fiaɖuƒea “agbã fiaɖuƒe mawo katã, eye wòagblẽ wo” la me vava. Atsrɔ̃ dziɖuɖu siawo siwo nye Fiaɖuƒea ƒe futɔwo la katã. (Nyaɖ. 6:1, 2; 13:1-18; 19:11-21) Esia adzɔ kpuie. Eya ta esɔ ŋutɔ be ƒe 2014, si nye ƒe alafa ɖeka tso esime woɖo Mawu Fiaɖuƒea anyi le dziƒo la, ƒe mawunyakpukpuia ye nye Mateo 6:10 si gblɔ be: “Wò fiaɖuƒe nava”!\nƑe 2014 ƒe mawunyakpukpuiae nye: “Wò fiaɖuƒe nava.”—Mateo 6:10\n15, 16. (a) Nu dodzidzɔname kawoe adzɔ le Ƒe Akpe Ðeka Dziɖuɖua me? (b) Nu mamlɛtɔ kae Yesu awɔ abe Mesia Fia ene? Yehowa ƒe tameɖoɖo kae esia ana wòava eme mlɔeba?\n15 Ne Mesia Fia la tsrɔ̃ Mawu ƒe futɔwo vɔ megbe la, atsɔ Satana kple eƒe gbɔgbɔ vɔ̃wo aƒu gbe ɖe aʋli me ƒe akpe ɖeka. (Nyaɖ. 20:1-3) Ne ŋusẽkpɔɖeamedzi gbegblẽ siawo megali o ko la, Fiaɖuƒea awɔ viɖe siwo le Yesu ƒe tafevɔsaa ŋu la ŋu dɔ ahaɖe Adam ƒe nu vɔ̃ me tsonuwo ɖa keŋkeŋ. Fia la afɔ ame miliɔn gbogbo siwo le tsiẽƒe la ɖe tsitre eye wòawɔ ɖoɖo woafia nu wo tso Yehowa ŋu le xexe bliboa me. (Nyaɖ. 20:12, 13) Anyigba bliboa azu paradiso abe ale si Eden-bɔa nɔ ene. Vivivi la, amegbetɔ wɔnuteƒewo katã ade blibo.\n16 Kaka Kristo ƒe Ƒe Akpe Ðeka Dziɖuɖua nawu enu la, Mesia Fiaɖuƒea aɖo taɖodzinu si ta woɖoe anyi ɖo la gbɔ. Eyome Yesu atsɔ Fiaɖuƒea ade asi na Fofoa. (Mixlẽ 1 Korintotɔwo 15:24-28.) Magahiã be ame aɖeke nanye domenɔla le Yehowa kple via siwo le anyigba dzi la dome o. Mawu ƒe vi siwo le dziƒo kple esiwo le anyigba dzi katã awɔ ɖeka kple wo Fofo si le dziƒo ahanye xexea me katã ƒe ƒome ɖeka.\n17. Nu kae nèɖo kplikpaa be yeawɔ?\n17 Nu dodzidzɔname siwo dzɔ le ƒe alafa ɖeka siwo Fiaɖuƒea ɖu dzi me gana míeka ɖe edzi be Yehowa kpɔtɔ le dzi ɖum eye be tame si wòɖo ɖe anyigbaa ŋu ava eme godoo. Mina míayi edzi anye etevi wɔnuteƒewo eye míaɖe gbeƒã Fia la kple eƒe Fiaɖuƒea. Míawɔ esia kple kakaɖedzi blibo be eteƒe madidi o, Yehowa aɖo gbe si míedona ɖa vevie be, “Wò fiaɖuƒe nava” la ŋu!\n^ mm. 3 Kpɔ agbalẽ si nye Nuka Tututue Nye Biblia ƒe Nufiafia?, axa 88-92.\n^ mm. 5 Kpɔ July 15, 2013, ƒe Gbetakpɔxɔ, axa 22-23, memama 12.\n^ mm. 10 Kpɔ September 15, 2012, ƒe Gbetakpɔxɔ, axa 13-17, nyati si nye “Teokrasi Sukuwo—Woɖenɛ Fiana Be Yehowa Lɔ̃ Mí.”\n^ mm. 11 Àte ŋu axlẽ nu tso ʋɔnudrɔ̃nya siwo me míeɖu dzi le le dukɔ vovovowo me ƒe kpɔɖeŋu aɖewo ŋu le December 1, 1998, ƒe Gbetakpɔxɔ, axa 19-22.